# 婆羅門經

如是我聞：一時，佛在拘薩羅國人間遊行，於薩羅聚落，村北申恕林中住。 ^n1

爾時，聚落主大姓婆羅門，聞：「沙門釋種子，於釋迦大姓，剃除鬚髮，著袈裟衣，正信非家，出家學道，成無上等正覺。於此拘薩羅國人間遊行，到〔薩羅〕聚落村北申恕林中住。 ^n2a

又彼沙門瞿曇，如是色貌、名稱、真實功德，天、人讚歎，聞于八方。 ^n2b

為如來、應、等正覺、明行足、善逝、世間解、無上士、調御丈夫、天人師、佛、世尊。 ^n2c

於諸世間，諸天魔、梵，沙門、婆羅門中，大智能自證知：我生已盡、梵行已立、所作已作、自知不受後有。 ^n2d

為世說法，初、中、後善，善義、善味，純一滿淨，梵行清白，演說妙法。善哉應見！善哉應往！善應敬事！」 ^n2e

作是念已，即便嚴駕，多將翼從，執持金瓶、〔金杖〕、傘蓋，往詣佛所，恭敬奉事。到於林口，下車步進，至世尊所，問訊安不，卻坐一面，白世尊曰：「沙門瞿曇！何論？何說？」 ^n3

佛告婆羅門：「我論因、說因。」 ^n4

又白佛言：「云何論因？云何說因？」 ^n5

佛告婆羅門：「有因有緣集世間，有因有緣世間集，有因有緣滅世間，有因有緣世間滅。」 ^n6

婆羅門白佛言：「世尊！云何為有因有緣集世間，有因有緣世間集？」 ^n7

佛告婆羅門：「愚癡無聞凡夫，色集、色滅、色味、色患、色離不如實知，不如實知故，愛樂於色、讚歎於色、染著心住。彼於色愛樂故取，取緣有，有緣生，生緣老死、憂悲惱苦，是則大苦聚集。 ^n8a

受、想、行、識，亦復如是。 ^n8b

婆羅門！是名有因有緣集世間，有因有緣世間集。」 ^n8c

婆羅門白佛言：「云何為有因有緣滅世間，有因有緣世間滅？」 ^n9

佛告婆羅門：「多聞聖弟子，於色集、色滅、色味、色患、色離如實知，如實知已，於彼色不愛樂、不讚歎、不染著、不留住。不愛樂、不留住故，色愛則滅，愛滅則取滅，取滅則有滅，有滅則生滅，生滅則老死、憂悲惱苦滅。 ^n10a

受、想、行、識，亦復如是。 ^n10b

婆羅門！是名有因有緣滅世間，〔有〕因有緣世間滅。 ^n10c

婆羅門！是名論因，是名說因。」 ^n11

婆羅門白佛言：「瞿曇！如是論因，如是說因。世間多事，今請辭還。」 ^n12

佛告婆羅門：「宜知是時。」 ^n13

佛說此經已，諸婆羅門聞佛所說，歡喜隨喜，禮足而去。^n14
