# 二二三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「比丘當知：有此四鳥。
云何為四？或有鳥聲好而形醜，或有鳥形好而聲醜，或有鳥聲醜形亦醜，或有鳥形好聲亦好。 ^n3

彼云何鳥聲好而形醜？拘翅羅鳥是也，是謂此鳥聲好而形醜。 ^n4a

彼云何鳥形好而聲醜？所謂騺鳥是也，是謂此鳥形好而聲醜。 ^n4b

彼云何鳥聲醜形亦醜？所謂兔梟是也，是謂此鳥聲醜形亦醜。 ^n4c

復有何鳥聲好形亦好？所謂孔雀鳥是也，是謂此鳥聲好形亦好。是謂比丘！有此四鳥，當共覺知。 ^n4d

此亦如是，世間亦有四人似鳥，當共覺知。
云何為四？ ^n5

〔有何等人形好而聲不好？〕
於是，或有比丘顏貌端正，出入行來，著衣持鉢，屈伸俯仰，威儀成就；亦復不能有所諷誦諸所有法，初善、中善、竟善，不能承法之教，亦復不能善諷誦讀，是謂此人形好而聲不好。 ^n6a

復有何等人聲好而形醜？
或有一比丘出入行來，屈伸俯仰，著衣持鉢，威儀不成就，恆好廣說；然復彼人精進持戒，聞法能知所學，多聞諸所有法，初善、中善、竟善，義理深邃，具足修梵行，然復彼法善持善誦，是謂此人聲好而形醜。 ^n6b

彼復有何等人聲醜形亦醜？
或有一人犯戒、不精進、不多聞，所聞便失；彼於此法，應具足行梵行，然不肯承受，是謂此人聲醜形亦醜。 ^n6c

彼何等人聲好形亦好？
或有比丘顏貌端正，出入行來，著衣持鉢，不左右顧視，然復精進修行善法。然戒律具足，見小非法，尚懷恐懼，何況大者！亦復多聞，所受不忘，諸所有法，初善、中善、竟善，修其善行，如此之法，善諷誦讀，是謂此人聲好形亦好。 ^n6d

是謂世間有此四人，在世間者，當共覺知。是故，諸比丘！當學聲好形亦好。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
