# 田業經

如是我聞：一時，佛住舍衛國祇樹給孤獨園。前三月結夏安居竟。 ^n1

眾多比丘集於食堂，為世尊縫衣。 ^n2

時有長者梨師達多，及富蘭那兄弟二人，於鹿徑澤中修治田業。聞眾多比丘，在於食堂，為世尊縫衣。言如來不久作衣竟，著衣持缽，人間遊行。 ^n3

聞已，語一士夫言：「汝今當往詣世尊所，瞻視世尊。若必去者，速來語我！」 ^n4

時彼士夫，即受教敕，往到一處，見世尊出，即速來還，白梨師達多及富蘭那：「世尊已來，及諸大眾。」 ^n5

時梨師達多及富蘭那，往迎世尊。 ^n6

世尊遙見梨師達多及富蘭那，隨路而來，即出路邊，敷尼師壇，正身端坐。 ^n7

梨師達多及富蘭那，稽首佛足，退坐一面，白佛言：「世尊！我今四體支解，四方易韻，所憶念事，今悉迷忘。何時當復得見世尊，及諸知識比丘？世尊今出至拘薩羅，從拘薩羅至伽尸，從伽尸至摩羅，從摩羅至摩竭陀，從摩竭陀至殃伽，從殃伽至修摩，從修摩至分陀羅，從分陀羅至迦陵伽。是故我今極生憂苦，何時當復得見世尊及諸知識比丘？」 ^n8

佛告梨師達多及富蘭那：「汝見如來及不見如來，見諸知識比丘及不見，汝且隨時修習六念。何等為六？汝當念如來事，廣說乃至念天。然其長者！在家〔憒鬧〕，在家染著，出家空閑；難可俗人處於非家，一向鮮潔，純一滿淨，梵行清白。」 ^n9

長者白佛：「奇哉！世尊！善說此法。在家〔憒鬧〕，在家染著，出家空閑；難可俗人處於非家，一向鮮潔，純一滿淨，梵行清白。 ^n10

我是波斯匿王大臣，波斯匿王欲入園觀，令我乘於大象，載王第一宮女。一在我前，一在我後，我坐其中。象下坡時，前者抱〔我頸〕，後者攀我背；象上坡時，後者抱〔我項〕，前者攀我衿。彼諸婇女，為娛樂王故，衣繒綵衣，著眾妙香，瓔珞莊嚴。 ^n11

我與同遊，常護三事：一者、御象恐失正道；二、自護心恐生染著；三、自護持恐其顛墜。世尊！我於爾時，於王婇女，無一剎那不正思惟。」 ^n12

佛告長者：「善哉！善哉！能善護心。」 ^n13

長者白佛：「我在家中所有財物，常與世尊及諸比丘、比丘尼、優婆塞、優婆夷等共受用，不計我所。」 ^n14

佛告長者：「善哉！善哉！汝拘薩羅國錢財巨富，無有與汝等者，而能於財不計我所！」 ^n15

爾時，世尊為彼長者種種說法，示、教、照、喜；示、教、照、喜已，從座而去。
――――^n16
