# 喻經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「若有無量善法可得，彼一切以不放逸為本，不放逸為習，因不放逸生，不放逸為首。不放逸者，於諸善法為最第一。 ^n3a

猶作田業，彼一切因地、依地、立地，得作田業。 ^n3b

如是若有無量善法可得，彼一切以不放逸為本，不放逸為習，因不放逸生，不放逸為首。不放逸者，於諸善法為最第一。 ^n4a

猶種子，村及與鬼村，百穀藥木得生長養，彼一切因地、依地、立地，得生長養。 ^n4b

如是，若有無量善法可得，彼一切以不放逸為本，不放逸為習，因不放逸生，不放逸為首。不放逸者，於諸善法為最第一。 ^n5a

猶諸根香，沉香為第一；猶諸樹香，赤栴檀為第一；猶諸水華，青蓮華為第一；猶諸陸華，須摩那華為第一；猶諸獸跡，彼一切悉入象跡中，象跡盡攝，彼象跡者為最第一，謂廣大故。 ^n5b

如是，若有無量善法可得，彼一切以不放逸為本，不放逸為習，因不放逸生，不放逸為首。不放逸者，於諸善法為最第一。 ^n6a

猶諸獸中，彼師子王為最第一；猶如列陣共鬪戰時，唯要誓為第一；猶樓觀椽，彼一切皆依承椽梁立，承椽梁、承椽梁皆攝持之，承椽梁者為最第一，謂盡攝故。 ^n6b

如是，若有無量善法可得，彼一切以不放逸為本，不放逸為習，因不放逸生，不放逸為首。不放逸者，於諸善法為最第一。 ^n7a

猶如諸山，須彌山王為第一；猶如諸泉，大海攝水，大海為第一；猶諸大身，阿須羅王為第一；猶諸瞻侍，魔王為第一；猶諸行欲，頂生王為第一；猶如諸小王，轉輪王為第一；猶如虛空諸星，宿月殿為第一；猶諸綵衣，白練為第一；猶諸光明，慧光明為第一；猶如諸眾，如來弟子眾為第一；猶如諸法，有為及無為，愛盡、無欲、滅盡、涅槃為第一。 ^n7b

猶諸眾生，無足、二足、四足、多足，色、無色、有想、無想……乃至非有想非無想，如來於彼為極第一，為大為上，為最為勝，為尊為妙。 ^n8a

猶如因牛有乳，因乳有酪，因酪有生酥，因生酥有熟酥，因熟酥有酥精，酥精為第一，為大為上，為最為勝，為尊為妙。 ^n8b

如是若有諸眾生，無足、二足、四足、多足，色、無色、有想、無想……乃至非有想非無想，如來於彼為極第一，為大為上，為最為勝，為尊為妙。」 ^n8c

於是，世尊說此頌曰：
若有求財物，極好轉增多；稱譽不放逸，事無事慧說。
有不放逸者，必取二俱義，卽此世能獲，後世亦復得；
雄猛觀諸義，慧者必解脫。 ^n9

佛說如是，彼諸比丘聞佛所說，歡喜奉行。^n10
