# 訶梨經

如是我聞：一時，佛住舍衛國祇樹給孤獨園。 ^n1

爾時，尊者摩訶迦旃延，住釋氏訶梨聚落。 ^n2

時訶梨聚落主長者，身遭病苦。尊者摩訶迦旃延，聞訶梨聚落主長者身遭病苦。聞已，晨朝著衣持缽，入訶梨聚落乞食，次第入訶梨聚落主長者舍。 ^n3

訶梨聚落主長者，遙見尊者摩訶迦旃延，從座欲起。 ^n4

尊者摩訶迦旃延見長者欲起，即告之言：「長者莫起！幸有餘座，我自可坐於餘座。」 ^n5

語長者言：「云何長者！病可忍不？身諸苦痛漸差愈不？得無增耶？」 ^n6

長者答言：「尊者！我病難忍，身諸苦痛轉增無損。即說三種譬，如前《叉摩比丘經》說。」 ^n7

尊者摩訶迦旃延語長者言：「是故汝當修佛不壞淨、法不壞淨、僧不壞淨、聖戒成就，當如是學。」 ^n8

長者答言：「如佛所說四不壞淨，我悉成就；我今成就佛不壞淨、法不壞淨、僧不壞淨、聖戒成就。」 ^n9

尊者摩訶迦旃延語長者言：「汝當依此四不壞淨，修習六念。 ^n10

長者！當念佛功德，此如來、應、等正覺、明行足、善逝、世間解、無上士、調御丈夫、天人師、佛、世尊。 ^n11a

念法功德，於世尊正法律，現法、離諸熱惱、非時、通達、緣自覺悟。 ^n11b

念僧功德，善向、正向、直向、等向，修隨順行，謂向須陀洹、得須陀洹、向斯陀含、得斯陀含、向阿那含、得阿那含、向阿羅漢、得阿羅漢，如是四雙八士，是名世尊弟子僧；具足戒、定、慧、解脫、解脫知見，供養恭敬尊重之處，堪為世間無上福田。 ^n11c

念戒功德，自持正戒，不毀、不缺、不斷、不壞、非盜取戒、究竟戒、可讚歎戒、梵行戒、不憎惡戒。 ^n11d

念施功德，自念布施，心自欣慶，捨除慳貪，雖在居家，解脫心施、常施、樂施、具足施、平等施。 ^n11e

念天功德，念四王天、三十三天、炎摩天、兜率陀天、化樂天、他化自在天，清淨信、戒，於此命終，生彼天中。我亦如是清淨信、戒、施、聞、慧，生彼天中。長者！如是〔當〕依四不壞淨，增六念處。」 ^n11f

長者白尊者摩訶迦旃延：「世尊說依四不壞淨，增六念處，我悉成就；我當修習念佛功德，念法、念僧、念戒、念施、念天。」 ^n12

尊者摩訶迦旃延語長者言：「善哉長者！能自記說，得阿那含。」 ^n13

是時長者白尊者摩訶迦旃延：「願於此食。」 ^n14

尊者摩訶迦旃延，默然受請。 ^n15

訶梨聚落主長者，知尊者摩訶迦旃延受請已，具種種淨美食，自手供養。 ^n16

飯食訖，澡缽洗嗽畢，〔尊者摩訶迦旃延〕為長者種種說法，示、教、照、喜。示、教、照、喜已，從座起去。^n17
