# 六八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「如我今日審知眾生根原所趣，亦知布施之報。最後一摶之餘，己不自食，惠施他人。爾時，不起憎嫉之心如毛髮許。以此眾生不知施之果報，如我皆悉知之。施之果報，平等之報，心無有異。
是故，眾生不能平等施而自墮落，恆有慳嫉之心，纏裹心意。」 ^n3

爾時，世尊便說偈曰：
眾生不自覺，如來之言教；常當普惠施，專向真人所。
志性以清淨，所獲福倍多；等共分其福，後得大果報。
所施今善哉！心向廣福田；於此人間逝，必生於天上。
已到彼善處，快樂自娛樂；吉祥甚歡悅，一切無乏短。
以天威德業，玉女為營從；平等之施報，故獲此福祐。」 ^n4

爾時，諸比丘聞佛所說，歡喜奉行！^n5
