# 那伽達多經

如是我聞：一時，佛住菴羅聚落菴羅林精舍，與眾多上座比丘俱。 ^n1

時有質多羅長者，詣諸上座比丘所，稽首禮足，退坐一面。 ^n2

時諸上座比丘，為質多羅長者種種說法，示、教、照、喜；示、教、照、喜已，默然住。 ^n3

時質多羅長者，詣尊者那伽達多比丘所，稽首禮足，退坐一面。 ^n4

尊者那伽達多告質多羅長者：「有無量心三昧、無相心三昧、無所有心三昧、空心三昧。云何長者！此法為種種義故種種名？為一義有種種名？」 ^n5

質多羅長者問尊者那伽達多：「此諸三昧，為世尊所說，為尊者自意說耶？」 ^n6

尊者那伽達多答言：「此世尊所說。」 ^n7

質多羅長者語尊者那伽達多：「聽我小思惟此義，然後當答。」 ^n8

須臾思惟已，語尊者那伽達多：「有法，種種義、種種句、種種味；有法，一義、種種味。」 ^n9

復問長者：「云何有法，種種義、種種句、種種味？」 ^n10

長者答言：「無量三昧者，謂聖弟子心與慈俱，無怨、無憎、無恚，寬弘重心，無量修習普緣，一方充滿，如是二方、三方、四方、上下，一切世間心與慈俱，無怨、無憎、無恚，寬弘重心，無量修習，充滿諸方一切世間普緣住，是名無量三昧。 ^n11a

云何為無相三昧？謂聖弟子於一切相不念，無相心三昧身作證，是名無相心三昧。 ^n11b

云何無所有心三昧？謂聖弟子度一切無量識入處無所有，無所有心住，是名無所有心三昧。 ^n11c

云何空三昧？謂聖弟子世間空，世間空如實觀察，〔常住、不變易空〕，非我、非我所，是名空心三昧。 ^n11d

是名為法種種義、種種句、種種味。」 ^n12

復問長者：「云何法一義、種種味？」 ^n13

答言：「尊者！謂貪〔者是〕有量，〔恚、癡者是有量〕，若無諍者第一無量。 ^n14a

謂貪者是有相，恚、癡者是有相，無諍者是無相。 ^n14b

貪者是所有，恚、癡者是所有，無諍者是無所有。 ^n14c

復次，無諍者空，於貪空，於恚、癡空，常住、不變易空，非我、非我所。 ^n14d

是名法一義、種種味。」 ^n15

尊者那伽達多問言：「云何長者！此義汝先所聞耶？」 ^n16

答言：「尊者！不聞。」 ^n17

復告長者：「汝得大利，於甚深佛法，現〔聖〕慧眼得入。」 ^n18

質多羅長者聞尊者那伽達多所說，歡喜隨喜，作禮而去。^n19
