# 毛端經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「譬如湖池，廣長五十由旬，深亦如是。若有士夫，以一毛端，渧彼湖水，云何比丘！彼湖水為多，為士夫毛端一渧水多？」 ^n2

比丘白佛：「世尊！士夫毛端尟少耳，湖水無量千萬億倍，不得為比。」 ^n3

佛告比丘：「具足見真諦、正見具足世尊弟子，見真諦果、正無間等。彼於爾時，已斷、已知，斷其根本，如截多羅樹頭，更不復生；所斷諸苦，甚多無量，如大湖水，所餘之苦，如毛端渧水。」 ^n4

佛說此經已，諸比丘聞佛所說，歡喜奉行。 ^n5

如毛端渧水，如是草籌之端渧水，亦如是。如湖池水，如是薩羅多吒伽、恆水、耶扶那、〔薩羅〕、伊羅跋提、摩醯、大海，亦如是說。 ^n6

佛說此經已，諸比丘聞佛所說，歡喜奉行。^n7
