# 結繫經

如是我聞：一時，佛住舍衛國祇樹給孤獨園。 ^n1

爾時，有異比丘從坐起，為佛作禮，而白佛言：「世尊！為我略說法要，我聞法已，當獨一靜處，專精思惟，不放逸住；不放逸住已，思惟所以：善男子〔信家非家〕，出家乃至自知不受後有。」 ^n2

爾時，世尊告彼比丘：「善哉！善哉！汝今作是說：善哉世尊！為我略說法要，我聞法已，當獨一靜處，專精思惟，不放逸住，乃至自知不受後有耶？」 ^n3

比丘白佛言：「如是，世尊！」 ^n4

佛告比丘：「諦聽！諦聽！善思念之，當為汝說。比丘！結所繫法，宜速除斷；斷彼法已，以義饒益，長夜安樂。」 ^n5

時彼比丘白佛言：「知已，世尊！知已，善逝！」 ^n6

佛告比丘：「汝云何於我略說法中，廣解其義？」 ^n7

比丘白佛言：「世尊！色是結所繫法；是結所繫法，宜速除斷；斷彼法已，以義饒益，長夜安樂。 ^n8a

如是受、想、行、識，〔是〕結所繫法；是結所繫法，宜速除斷；斷彼法已，以義饒益，長夜安樂。 ^n8b

是故我於世尊略說法中，廣解其義。」 ^n9

佛告比丘：「善哉！善哉！汝於我略說法中，廣解其義。
所以者何？ ^n10

色是結所繫法，此法宜速除斷；斷彼法已，以義饒益，長夜安樂。 ^n11a

如是受、想、行、識，是結所繫法，此法宜速除斷；斷彼法已，以義饒益，長夜安樂。」 ^n11b

時彼比丘聞佛所說，心大歡喜，禮佛而退，獨一靜處，專精思惟，不放逸住，乃至心得解脫，成阿羅漢。 ^n12

〔染經〕亦如是說。^n13
