# 鸚鵡經

我聞如是： ^n1

一時，佛遊王舍城，在竹林迦蘭哆園。 ^n2

爾時，鸚鵡摩納都題子少有所為，往至王舍城，寄宿居士家。於是，鸚鵡摩納都題子問所寄宿居士曰：「頗有沙門、梵志宗主眾師，統領大眾，為人所尊？令我隨時往見奉敬，儻能因此敬奉之時，得歡喜耶？」 ^n3

居士答曰：「有也，天愛！沙門瞿曇釋種子捨釋宗族，剃除鬚髮，著袈裟衣，至信、捨家、無家、學道，覺無上正盡覺。天愛！自可隨時往見，詣彼奉敬，或能因此奉敬之時，心得歡喜。」 ^n4

鸚鵡摩納即復問曰：「沙門瞿曇今在何處？我欲見之。」 ^n5

居士答曰：「沙門瞿曇在此王舍城竹林迦蘭哆園，便可往見。」 ^n6

於是，鸚鵡摩納從所寄宿居士家出，往詣竹林迦蘭哆園。鸚鵡摩納遙見世尊在樹林間，端正姝好，猶星中月，光耀煒曄，晃若金山，相好具足，威神巍巍，諸根寂定，無有蔽礙，成就調御，息心靜默。見已，便前往詣佛所，共相問訊，卻坐一面，白曰：「瞿曇！欲有所問，聽乃敢陳。」 ^n7

世尊告曰：「恣汝所問。」 ^n8

鸚鵡摩納問曰：「瞿曇！如我所聞，若在家者，便得善解，則知如法。出家學道者，則不然也。我問瞿曇此事云何？」 ^n9

世尊告曰：「此事不定。」 ^n10

鸚鵡摩納白曰：「瞿曇！願今為我分別此事。」 ^n11

世尊告曰：「摩納！諦聽！善思念之，我當為汝具分別說。」 ^n12

鸚鵡摩納受教而聽。 ^n13

佛言：「摩納！若有在家及出家學道行邪行者，我不稱彼。所以者何？若有在家及出家學道行邪行者，不得善解，不知如法。是故，摩納！若有在家及出家學道行邪行者，我不稱彼。 ^n14a

摩納！若有在家及出家學道行正行者，我稱說彼。所以者何？若有在家及出家學道行正行者，必得善解，則知如法。是故，摩納！若有在家及出家學道行正行者，我稱說彼。 ^n14b

摩納！我如是說，說此二法，如是分別，如是顯示。若有沙門、梵志有力堅固深入，一向專著，而說此為真諦，餘者虛妄。」 ^n15

鸚鵡摩納白曰：「瞿曇！如我所聞：若在家者，便有大利，有大功德。出家學道者，則不然也。我問瞿曇此事云何？」 ^n16

世尊告曰：「此事不定。」 ^n17

鸚鵡摩納白曰：「瞿曇！願復為我分別此事。」 ^n18

世尊告曰：「摩納！諦聽！善思念之，我當為汝具分別說。」 ^n19

鸚鵡摩納受教而聽。 ^n20

佛言：「摩納！若在家者，有大災患，有大鬪諍，有大怨憎。行邪行者，不得大果，無大功德，猶如田作，有大災患，有大鬪諍，有大怨憎。行邪行者，不得大果，無大功德。如是，摩納！若在家者亦復如是。 ^n21a

摩納！出家學道，少有災患，少有鬪諍，少有怨憎。行邪行者，不得大果，無大功德，猶如治生，少有災患，少有鬪諍，少有怨憎。行邪行者，不得大果，無大功德。如是，摩納！出家學道亦復如是。 ^n21b

摩納！若在家者，有大災患，有大鬪諍，有大怨憎。行正行者，得大果報，有大功德，猶如田作，有大災患，有大鬪諍，有大怨憎。行正行者，得大果報，有大功德。如是，摩納！若在家者亦復如是。 ^n22a

摩納！出家學道，少有災患，少有鬪諍，少有怨憎。行正行者，得大果報，有大功德，猶如治生，少有災患，少有鬪諍，少有怨憎。行正行者，得大果報，有大功德。如是，摩納！出家學道亦復如是。 ^n22b

摩納！我如是說，說此二法，如是分別，如是顯示。若有沙門、梵志有力堅固深入，一向專著，而說此為真諦，餘者虛妄。」 ^n23

鸚鵡摩納白曰：「瞿曇！彼諸梵志施設五法，有大果報，有大功德，作福得善。」 ^n24

世尊告曰：「若諸梵志施設五法，有大果報，有大功德，作福得善，汝在此眾，今可說耶？」 ^n25

鸚鵡摩納白曰：「瞿曇！我無不可。所以者何？瞿曇！於今現坐此眾。」 ^n26

世尊告曰：「汝便可說。」 ^n27

鸚鵡摩納白曰：「瞿曇！善聽！瞿曇！梵志施設第一真諦法，有大果報，有大功德，作福得善。第二誦習，第三熱行，第四苦行。瞿曇！梵志施設第五梵行，有大果報，有大功德，作福得善。」 ^n28

世尊告曰：「若有梵志施設五法，有大果報，有大功德，作福得善，彼梵志中頗有一梵志作如是說：『我此五法，於現法中自知自覺，自作證已，施設果。』耶？」 ^n29

鸚鵡摩納白世尊曰：「無也，瞿曇！」 ^n30

世尊告曰：「頗有師及祖師，至七世父母，作如是說：『我此五法，於現法中自知自覺，自作證已，施設果。』耶？」 ^n31

鸚鵡摩納白世尊曰：「無也，瞿曇！」 ^n32

爾時，世尊問曰：「摩納！若昔有梵志壽終命過，誦持經書，流布經書，誦習典經：一曰夜吒，二曰婆摩，三曰婆摩提婆，四曰毗奢蜜哆羅，五曰夜婆陀揵尼，六曰應疑羅婆，七曰婆私吒，八曰迦葉，九曰婆羅婆，十曰婆惒，謂今諸梵志卽彼具經誦習持學，彼頗作是說：『我此五法，於現法中自知自覺，自作證已，施設果。』耶？」 ^n33

鸚鵡摩納白世尊曰：「無也，瞿曇！但諸梵志因信受持。」 ^n34

世尊告曰：「若於諸梵志，無一梵志而作是說：『我此五法，於現法中自知自覺，自作證已，施設果報。』
亦無師及祖師，乃至七世父母，而作是說：『我此五法，於現法中自知自覺，自作證已，施設果報。』
若昔有梵志壽終命過，誦持經書，流布經書，誦習典經：一曰夜吒，二曰婆摩，三曰婆摩提婆，四曰毗奢蜜哆羅，五曰夜婆陀揵尼，六曰應疑羅婆，七曰婆私吒，八曰迦葉，九曰婆羅婆，十曰婆惒，謂今諸梵志卽彼具經誦習持學，彼無作是說：『我此五法，於現法中自知自覺，自作證已，施設果報。』
摩納！彼諸梵志不以此故，於信向中無根本耶？」 ^n35

鸚鵡摩納白曰：「瞿曇！實無根本，但諸梵志聞已受持。」 ^n36

世尊告曰：「猶眾盲兒各相扶持，彼在前者，不見於後，亦不見中；彼在中者，不見於前，亦不見後；彼在後者，不見於中，亦不見前。
摩納！所說諸梵志輩亦復如是。摩納！前說信而後復說聞。」 ^n37

鸚鵡摩納瞋恚世尊，憎嫉不悅，誹謗世尊，指摘世尊，罵詈世尊，應誹謗瞿曇，應指瞿曇，應墮瞿曇，語世尊曰：「有一梵志，名弗袈裟裟羅，姓直清淨化，彼作是說：『若有沙門、梵志，於人上法有知有見，現我得者，我聞是已，便大笑之，意不相可，虛妄不真，亦不如法。云何人生人中，自說得人上法？若於人上法言我知我見者，此事不然。』」 ^n38

於是，世尊便作是念：鸚鵡摩納都題子瞋恚於我，憎嫉不悅，誹謗於我，指摘於我，罵詈於我，應誹謗瞿曇，應指瞿曇，應墮瞿曇，而語我曰：「瞿曇！有梵志名弗袈裟裟羅，姓直清淨化，彼作是說：『若有沙門、梵志，於人上法有知有見，現我得者，我聞是已，便大笑之，意不相可，虛妄不真，亦不如法。云何人生人中，自說得人上法？若於人上法言我知我見者，此事不然。』」 ^n39

世尊知已，告曰：「摩納！梵志弗袈裟裟羅姓直清淨化，彼知一切沙門、梵志心之所念，然後作是說：『若有沙門、梵志，於人上法有知有見，現我得者，我聞是已，便大笑之，意不相可，虛妄不真，亦不如法。云何人生人中，自說得人上法？若於人上法言我知我見者，此事不然。』耶？」 ^n40

鸚鵡摩納答曰：「瞿曇！梵志弗袈裟裟羅姓直清淨化，自有一婢，名曰不尼，尚不能知心之所念，況復欲知一切沙門、梵志心之所念耶？若使知者，終無是處。」 ^n41

世尊告曰：「猶人生盲，彼作是說：『無黑白色，亦無見黑白色者；無好惡色，亦無見好惡色；無長短色，亦無見長短色；無近遠色，亦無見近遠色；無麁細色，亦無見麁細色。我初不見不知，是故無色。』彼生盲人作如是說，為真實耶？」 ^n42

鸚鵡摩納答世尊曰：「不也，瞿曇！所以者何？有黑白色，亦有見黑白色者；有好惡色，亦有見好惡色；有長短色，亦有見長短色；有近遠色，亦有見近遠色；有麁細色，亦有見麁細色。若言：『我初不見不知，是故無色。』彼生盲人作是說者，為不真實。」 ^n43

「摩納！梵志弗袈裟裟羅姓直清淨化，彼所說者，非如生盲無目人耶？」 ^n44

鸚鵡摩納答世尊曰：「如盲，瞿曇！」 ^n45

世尊告曰：「摩納！於意云何？若昔有梵志壽終命過，誦持經書，流布經書，誦習典經，謂商伽梵志、生聞梵志、弗袈裟裟羅梵志及汝父都題，若彼所說，可不可、有真無真、有高有下耶？」 ^n46

鸚鵡摩納答世尊曰：「若昔有梵志壽終命過，誦持經書，流布經書，誦習典經，謂商伽梵志、生聞梵志、弗袈裟裟羅梵志及我父都題，彼所說者，於我意者，欲令可，莫令不可；欲令真，莫令不真；欲令高，莫令下。」 ^n47

彼時，世尊問曰：「摩納！梵志弗袈裟裟羅姓直清淨化，彼所說者，非為不可、無有可耶？非為不真、無有真耶？非為至下、無有高耶？」 ^n48

鸚鵡摩納答世尊曰：「實爾，瞿曇！」 ^n49

「復次，摩納！有五法作障礙，作覆蓋，作盲無目，能滅智慧，唐自疲勞，不得涅槃。云何為五？ ^n50

摩納！欲第一法作障礙，作覆蓋，作盲無目，能滅智慧，唐自疲勞，不得涅槃。 ^n51a

摩納！恚、身見、戒取，疑第五法作障礙，作覆蓋，作盲無目，能滅智慧，唐自疲勞，不得涅槃。 ^n51b

摩納！於意云何？為此五法之所障礙，覆蓋、陰纏，彼若欲觀自義，觀他義，觀俱義，及知一切沙門、梵志心之所念者，終無是處。 ^n52a

摩納！梵志弗袈裟裟羅姓直清淨化，為欲所染，欲所穢染，欲觸欲猗，著於欲，入於欲中，不見災患，不知出要而行於欲，彼為此五法之所障礙，覆蓋、陰纏，彼若欲觀自義，觀他義，觀俱義，及知一切沙門、梵志心之所念者，終無是處。 ^n52b

復次，摩納！有五欲功德，愛念意樂，彼有愛色欲相應，甚可於樂。云何為五？目知色，耳知聲，鼻知香，舌知味，身知觸。摩納！於意云何？眾生因此五欲功德故，生樂生喜，不復是過耶？」 ^n53

鸚鵡摩納白世尊曰：「如是，瞿曇！」 ^n54

世尊問曰：「摩納！於意云何？若因草木而然火，及離草木而然火？何者光㷿最上、最妙、最勝耶？」 ^n55

鸚鵡摩納白曰：「瞿曇！若離草木而然火者，終無是處，唯有如意足力。瞿曇！若離草木而然火者，彼光㷿最上、最妙、最勝。」 ^n56

世尊告曰：「如是！如是！摩納！若離草木而然火者，終無是處，唯有如意足力。
若離草木而然火者，彼光㷿最上、最妙、最勝。
我今假說，摩納！如因草木而然火者，如是眾生所生喜樂，謂因欲、惡不善之法，不得捨樂及於止息。
摩納！如離草木而然火者，如是眾生所生捨樂，謂因離欲，從諸善法而得捨樂及於止息。」 ^n57

世尊告曰：「摩納！於意云何？有一梵志作齋行施，或從東方有剎利童子來，彼作是說：『我於其中得第一座、第一澡水、第一飲食。』彼於其中不得第一座、第一澡水、第一飲食，便生怨恨而懷憎嫉。 ^n58a

或從南方有梵志童子來，彼作是說：『我於其中得淨妙食。』彼於其中不得淨妙食，便生怨恨而懷憎嫉。 ^n58b

或從西方有居士童子來，彼作是說：『我於其中得豐饒食。』彼於其中不得豐饒食，便生怨恨而懷憎嫉。 ^n58c

或從北方有工師童子來，彼作是說：『我於其中得豐足食。』彼於其中不得豐足食，便生怨恨而懷憎嫉。 ^n58d

摩納！彼諸梵志行如是施，施設何等報耶？」 ^n59

鸚鵡摩納白曰：「瞿曇！梵志不如是心行於布施，使他生怨恨而懷憎嫉。瞿曇！當知梵志以愍傷心而行於施，以愍傷心而行施已，便得大福。」 ^n60

世尊告曰：「摩納！梵志非為施設第六法，有大果報，有大功德，作福得善耶？」 ^n61

鸚鵡摩納答世尊曰：「如是，瞿曇！」 ^n62

世尊問曰：「摩納！若有梵志施設五法，有大果報，有大功德，作福得善，汝見此法多在何處？為在家耶？為出家學道耶？」 ^n63

鸚鵡摩納答曰：「瞿曇！若有梵志施設五法，有大果報，有大功德，作福得善，我見此法多在出家學道，非在家也。所以者何？ ^n64a

在家者多事，多有所作，多有結恨，多有憎諍，彼不能得守護誠諦。 ^n64b

瞿曇！出家學道者少事，少有所作，少有結恨，少有憎諍，彼必能得守護誠諦。 ^n64c

瞿曇！彼誠諦者，我見多在出家學道，非在家也。所以者何？ ^n65a

在家者多事，多有所作，多有結恨，多有憎諍，彼不得行施，不得誦習，不得行苦行，不得行梵行。 ^n65b

瞿曇！出家學道者少事，少有所作，少有結恨，少有憎諍，彼得行施，彼得誦習，得行苦行，得行梵行。 ^n65c

瞿曇！行梵行者，我見此法多在出家學道，非在家也。」 ^n65d

世尊告曰：「摩納！若有梵志施設五法，有大果報，有大功德，作福得善者，我說是從心起。云何為心？若心無結、無怨、無恚、無諍。 ^n66a

為修彼故，摩納！於意云何？若有比丘守護誠諦者，彼因守護誠諦故，得喜得悅。摩納！若有喜及悅，善善相應，我說是從心起。云何為心？若心無結、無怨、無恚、無諍。 ^n66b

為修彼故，如是彼得行施，彼得誦習，得行苦行，得行梵行。彼因行梵行故，得喜得悅。摩納！若有喜及悅，善善相應，我說是從心起。云何為心？若心無結、無怨、無恚、無諍。 ^n66c

彼心與慈俱，遍滿一方成就遊。如是二三四方，四維上下，普周一切，心與慈俱，無結、無怨、無恚、無諍，極廣甚大，無量善修，遍滿一切世間成就遊。 ^n67a

如是悲、喜心與捨俱，無結、無怨、無恚、無諍，極廣甚大，無量善修，遍滿一切世間成就遊。 ^n67b

摩納！猶如有人善吹於螺，彼若有方未曾聞者，彼於夜半而登高山，極力吹螺，出微妙聲，遍滿四方。 ^n68

如是比丘心與慈俱，遍滿一方成就遊。如是二三四方，四維上下，普周一切，心與慈俱，無結、無怨、無恚、無諍，極廣甚大，無量善修，遍滿一切世間成就遊。 ^n69a

如是悲、喜心與捨俱，無結、無怨、無恚、無諍，極廣甚大，無量善修，遍滿一切世間成就遊。 ^n69b

摩納！於意云何？若有求天，要求天上故，便行貪伺相應心，令我作天及餘天。 ^n70a

若有求天，要求天上故，便無結、無怨、無恚、無諍，無量極廣善修，心定意解，遍滿成就遊，令我作天及餘天。 ^n70b

汝觀於彼，誰得作天及餘天耶？」 ^n71

鸚鵡摩納答曰：「瞿曇！若此求天，要求天上故，便無結、無怨、無恚、無諍，無量極廣善修，心定意解，遍滿成就遊者，我觀於彼必得作天或餘天也。」 ^n72

世尊問曰：「摩納！於意云何？若有求梵天，要求梵天上故，便行貪伺相應心，令我作梵天及餘梵天。 ^n73a

若有求梵天，要求梵天上故，便無結、無怨、無恚、無諍，無量極廣善修，心定意解，遍滿成就遊，令我作梵天及餘梵天。 ^n73b

汝觀於彼，誰得作梵天及餘梵天耶？」 ^n74

鸚鵡摩納答曰：「瞿曇！若此求梵天，要求梵天上故，便無結、無怨、無恚、無諍，無量極廣善修，心定意解，遍滿成就遊者，我觀於彼得作梵天或餘梵天。」 ^n75

鸚鵡摩納問曰：「瞿曇！知梵道跡耶？」 ^n76

世尊告曰：「摩納！我今問汝，隨所解答。摩納！於意云何？那羅歌邏村去此眾不遠耶？」 ^n77

鸚鵡摩納答曰：「不遠。」 ^n78

世尊告曰：「摩納！於意云何？汝於此眾告一人曰：『汝往至彼那羅歌 邏村，到便即還。』
彼受汝教，速疾往至那羅歌邏村，到便即還。
彼往返已，汝問道路，謂於那羅歌邏村往返出入事，彼人寧住不能答耶？」 ^n79

鸚鵡摩納答世尊曰：「不也，瞿曇！」 ^n80

世尊告曰：「摩納！彼人往返於那羅歌邏村，問道路事，乃可得住而不能答，若問如來、無所著、等正覺梵道跡者，終不暫住而不能答。」 ^n81

鸚鵡摩納白世尊曰：「沙門瞿曇，無著天祠，此事具足，謂問梵道跡能速答故。 ^n82

世尊！我已知。善逝！我已解。世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n83

佛說如是，鸚鵡摩納聞佛所說，歡喜奉行。^n84
