# 衲衣重經

如是我聞：一時，佛住舍衛國祇樹給孤獨園。 ^n1

爾時，尊者摩訶迦葉，久住舍衛國阿練若床坐處，長鬚髮，著弊納衣，來詣佛所。 ^n2

爾時，世尊無數大眾圍繞說法。 ^n3

時諸比丘，見摩訶迦葉從遠而來。見已，於尊者摩訶迦葉所，起輕慢心言：此何等比丘，衣服麤陋，無有儀容而來，衣服〔佯佯〕而來？ ^n4

爾時，世尊知諸比丘心之所念，告摩訶迦葉：「善來迦葉！於此半座。我今〔竟〕知誰先出家，汝耶、我耶？」 ^n5

彼諸比丘心生恐怖，身毛皆豎，並相謂言：「奇哉尊者！彼尊者摩訶迦葉，大德、大力，大師弟子，請以半座。」 ^n6

爾時，尊者摩訶迦葉合掌白佛言：「世尊！佛是我師，我是弟子。」 ^n7

佛告迦葉：「如是，如是！我為大師，汝是弟子。汝今且坐，隨其所安。」 ^n8

尊者摩訶迦葉稽首佛足，退坐一面。 ^n9

爾時，世尊復欲警悟諸比丘，復以尊者摩訶迦葉，同己所得殊勝廣大功德，為現眾故，告諸比丘：「我離欲惡不善法，有覺、有觀，初禪具足住，若日、若夜、若日夜；摩訶迦葉亦復如我，離欲惡不善法，乃至初禪具足住，若日、若夜、若日夜。 ^n10a

我欲第二、第三、第四禪具足住，若日、若夜、若日夜；彼摩訶迦葉亦復如是，乃至第四禪具足住，若日、若夜、若日夜。 ^n10b

我隨所欲，慈、悲、喜、捨；空入處、識入處、無所有入處、非想非非想入處；神通境界、天耳、他心智、宿命智、生死智、漏盡智具足住，若日、若夜、若日夜。彼迦葉比丘，亦復如是，乃至漏盡智具足住，若日、若夜、若日夜。」 ^n10c

爾時，世尊於無量大眾中，稱歎摩訶迦葉同己廣大勝妙功德已，諸比丘聞佛所說，歡喜奉行。^n11
