# 四四九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今明曉地獄，亦知趣地獄之徑，亦復知彼地獄眾生之本。設復眾生造諸惡不善之行，身壞命終，入地獄中，我亦知之。 ^n3a

又復，比丘！我亦知明曉畜生，亦知趣畜生之道，亦復知畜生之本，作諸惡元，生彼者亦悉曉了。 ^n3b

我今亦知餓鬼之道，其有作惡根元者，生餓鬼中，我亦知之。 ^n3c

我今亦知人道向人之趣，其有眾生得人身者，我亦知之。 ^n3d

我亦知趣天之道，其有眾生作諸德本，生彼天上，我亦知之。 ^n3e

我亦知涅槃之趣，其有眾生有漏盡成無漏，心解脫、智慧解脫，於現法中而取證果，我亦知之。 ^n3f

比丘當知：我知地獄之趣，以何因緣而說斯言乎？」
佛告諸比丘：「我今觀察眾生心意，所謂此人身壞命終，應入地獄中。然後時觀此人以入地獄中，受苦酸酷拷掠無數，愁憂苦惱不可稱計。猶如一大火坑無有塵煙，設有人來逕趣斯處，又且有目之士觀此人所趣，必當墜火終不虛也。然復後時觀此人以墮火坑，吾所謂人者以墮火坑。今觀察眾生心意所念，必入地獄不疑。如我後時觀察此人，以定入地獄，受苦酸酷不可稱計。云何斯人以入地獄？是謂我觀趣地獄眾生作諸惡行不善之業，身壞命終，入地獄中，我悉知之。吾所說者，正謂此耳！ ^n4a

我知畜生之道，亦知趣畜生者，以何緣本而說此乎？於是，比丘！我觀察眾生心中所念，此人身壞命終，生畜生中。又我後時觀察此人，以生畜生中，愁憂苦惱不可稱計。云何斯人以墮畜生中乎？猶如村落有大圊廁，屎滿其中。設有斯人徑趣斯處，有目之士，見斯人來徑趣斯處，此人不久徑墮于廁。然後時觀此人已墮于廁，受厄窮困不可稱計。云何斯人已墮于廁？我今觀眾生類亦復如是，斯人命終應生畜生中。又復後時觀已生畜生中，受苦無量。我今觀畜生眾生皆悉明了。我所說者，正謂此耳！ ^n4b

我亦知餓鬼眾生，餓鬼之道，其身壞命終，生餓鬼者，我亦知之。其有眾生身壞命終，趣餓鬼之道，我悉知之。我復於後時觀見此眾生，以入餓鬼受苦痛、樂痛。云何斯人以入餓鬼中乎？猶如大村落側有一大樹，生危嶮之處，枝葉凋落。設有人來，往趣斯處，有目之士遙觀此人，必趣樹下不疑。復於後時觀此人，或坐、或臥，受其苦樂之報。云何斯人以至樹下坐臥乎？今我觀眾生之類亦復如是，身壞命終，必趣餓鬼不疑，受其苦樂之報不可稱計。我知餓鬼趣，餓鬼之道，皆悉分明。我所說者，正謂此耳！ ^n4c

我知人道，亦知趣人道，其有造行，身壞命終，生人中者，我亦知之。於是，比丘！我觀眾生類心中所念，此人必當身壞命終，應生人中。我復於後時觀此人已生人中。云何斯人已生人中？猶如村落側有一大樹，在平正處，多諸陰涼。若有人直從一道來，有目之士見已便知之，斯人所趣向，定至此樹不疑。我復於後時觀此人，已至此樹，受樂無量。云何斯人得至斯處？此亦如是。我觀眾生心意所念亦如是，身壞命終，必生人中不疑。我復於後時觀此人已生人中受樂無量。我知人趣，亦知趣人之道。今生人中者，我亦知之。我所說者，正謂此耳！ ^n4d

我亦知天，亦知趣天之道，其有眾生作諸功業生天者，我亦知之。以何因緣而說此乎？我今觀眾生之類心中所念，此人必當身壞命終，生善處天上。然於後時觀此人身壞命終，生善處天上，於彼受自然之福，快樂無比。是謂斯人已生天上，於彼受自然之福，快樂無比。猶如村落側有好高廣講堂，彫文刻鏤，懸繒幡蓋，香汁灑地，敷好坐具，氍毹𣰅㲪，文繡綩綖。若有人直從一道來，有目之士直從一道來，此人所趣向，定至高廣講堂必不疑。復於後時觀見此人，已到講堂上，或坐、或臥，於中受福快樂無比。此亦如是，吾今觀眾生類身壞命終，應生善處天上，於彼受樂快不可計。云何斯人以生善處天上乎？我知天道，趣天之路乎？我所說者，正謂此耳！ ^n4e

我今知涅槃，亦知涅槃之道，亦知眾生應般涅槃者。或有眾生盡有漏成無漏，心解脫、智慧解脫，現身取證而自遊化，我悉知之。由何因緣而說此乎？於是，比丘！我觀眾生類心中所念，此人盡有漏成無漏，心解脫、智慧解脫，是謂斯人以盡有漏成無漏。猶如去村落不遠有大池，水極清徹，若有人直從一道來，有目之士遙見斯人來，知此人必至池水不疑，又於後時觀此人已至池水，沐浴澡洗，除諸穢汙，去諸垢坌，在側而坐，亦不與人共相諍競。我今觀眾生類亦復如是，盡有漏成無漏，心解脫、智慧解脫：生死已盡，梵行已立，所作已辦，名色知如真。是謂斯人已至此處，我知涅槃之道。亦知眾生般涅槃者，皆悉知之。如來、至真、等正覺有此之智、無畏、力具，皆悉成就。如來智無有量，如來能觀過去無限無量不可計事，皆悉知之。將來現在無限無量皆悉分別。
是故，比丘！當求方便，具足十力、無畏。如是，比丘！當作是學！」 ^n4f

爾時，諸比丘聞佛所說，歡喜奉行！^n5
