# 二九二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「夫掃地之人有五事不得功德。
云何為五？於是，掃地之人不知逆風，不知順風，復不作聚，復不除糞，然掃地之處復非淨潔。
是謂比丘！掃地之人，雖有五事，不成大功德。 ^n3

復次，比丘！掃地之人成五功德。
云何為五？於是，掃地之人知逆風、順風之理，亦知作聚，亦能除之，不留遺餘極令淨好。
是謂比丘！有此五事成大功德。 ^n4

是故，諸比丘！當除前五事，修後五法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
