# 慈經

如是我聞：一時，佛住釋氏黃枕邑。 ^n1

時眾多比丘，晨朝著衣持缽，入黃枕邑乞食。時眾多比丘作是念：今日太早，乞食時未至，我等可過外道精舍。 ^n2

爾時，眾多比丘即入外道精舍，與諸外道出家共相問訊慰勞已，於一面坐。 ^n3

諸外道出家言：「沙門瞿曇為諸弟子說如是法：〔斷五蓋：煩惱覆心、令慧力羸、為障礙分、不趣涅槃〕；〔善〕攝其心，住四念處，心與慈俱，無怨、無嫉、亦無瞋恚，廣大無量，善修充滿；四方、四維、上下，一切世間，心與慈俱，無怨、無嫉、亦無瞋恚，廣大無量善修習充滿。 ^n4a

如是修習悲、喜、捨心俱，亦如是說。 ^n4b

我等亦復為諸弟子作如是說，我等與彼沙門瞿曇，有何等異？所謂俱能說法。」 ^n4c

時眾多比丘聞諸外道出家所說，心不喜悅，默然不呵，從座起去，入黃枕邑乞食已，還精舍，舉衣缽，洗足已，詣佛所，稽首禮足，退坐一面。以彼外道出家所說，廣白世尊。 ^n5

爾時，世尊告諸比丘：「如彼外道出家所說，汝等應問：修習慈心，為何所勝？修習悲、喜、捨心，為何所勝？ ^n6

如是問時，彼諸外道出家，心則駭散，或說外異事，或瞋慢、毀呰，違背不忍，或默然萎熟低頭，失辯思惟而住。
所以者何？ ^n7

我不見諸天魔、梵，沙門、婆羅門，天、人眾中，聞我所說，隨順樂者，唯除如來及聲聞眾者。 ^n8

比丘！心與慈俱，多修習，於淨最勝； ^n9a

悲心修、習、多修習，空入處最勝； ^n9b

喜心修、習、多修習，識入處最勝； ^n9c

捨心修、習、多修習，無所有入處最勝。」 ^n9d

佛說此經已，諸比丘聞佛所說，歡喜奉行。^n10
