# 作王經

如是我聞：一時，佛住釋氏石主釋氏聚落。 ^n1

爾時，世尊獨一靜處，禪思思惟，作是念：頗有作王，能得不殺、不教人殺，一向行法、不行非法耶？ ^n2

時魔波旬作是念：今沙門瞿曇，住石主釋氏聚落，獨一禪思，作是念：頗有作王，不殺生、不教人殺，一向行法、不行非法耶？我今當往，為其說法。 ^n3

化作年少，往住佛前，作是言：「如是，世尊！如是，善逝！可得作王，不殺生，不教人殺，一向行法，不行非法。世尊今可作王！善逝今可作王！必得如意。」 ^n4

爾時，世尊作是念：惡魔波旬欲作嬈亂。而告魔言：「汝魔波旬！何故作是言：作王世尊，作王善逝，可得如意？」 ^n5

魔白佛言：「我面從佛聞，作是說：若四如意足修、習、多修習已，欲令雪山王變為真金，即作不異。世尊今有四如意足，修、習、多修習，令雪山王變為真金，如意不異。是故我白世尊：作王，世尊！作王，善逝！可得如意。」 ^n6

佛告波旬：「我都無心欲作國王，云何當作！我亦無心欲令雪山王變為真金，何由而變？」 ^n7

爾時，世尊即說偈言：
正使有真金，如雪山王者，一人得此金，亦復不知足。是故智慧者，金石同一觀。 ^n8

時魔波旬作是念：沙門瞿曇已知我心。內懷憂慼，即沒不現。^n9
