# 竹園經

如是我聞：一時，佛住支提竹園精舍。 ^n1

爾時，世尊告諸比丘：「多聞聖弟子，於何所而見無常、苦？」 ^n2

諸比丘白佛言：「世尊為法根、法眼、法依，唯願為說！諸比丘聞已，當如說奉行。」 ^n3

佛告比丘：「諦聽！善思！當為汝說。多聞聖弟子，於色見無常、苦，於受、想、行、識見無常、苦。 ^n4

比丘！色為是常、無常耶？」 ^n5a

比丘白佛：「無常，世尊！」 ^n5b

「比丘！無常者是苦耶？」 ^n5c

比丘白佛：「是苦，世尊！」 ^n5d

「比丘！若無常、苦，是變易法，多聞聖弟子，寧於中見我、異我、相在不？」 ^n5e

比丘白佛：「不也，世尊！」 ^n5f

「受、想、行、識，亦復如是。 ^n6

是故，比丘！所有諸色，若過去、若未來、若現在，若內、若外，若麤、若細，若好、若醜，若遠、若近，彼一切皆非我、非異我、不相在。 ^n7a

受、想、行、識，亦復如是。 ^n7b

多聞聖弟子如是觀察，厭於色，厭受、想、行、識。厭故不樂，不樂故解脫，解脫故：我生已盡、梵行已立、所作已作、自知不受後有。」 ^n8

時諸比丘聞佛所說，歡喜奉行。^n9
