# 五法經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五法多所饒益，修安那般那念。何等為五？ ^n2

住於淨戒，波羅提木叉律儀，威儀、行處具足，於微細罪能生怖畏，受持學戒，是名第一多所饒益，修習安那般那念。 ^n3a

復次，比丘！少欲、少事、少務，是名二法多所饒益，修習安那般那念。 ^n3b

復次，比丘！飲食知量，多少得中，不為飲食起求欲想，精勤思惟，是名三法多所饒益，修安那般那念。 ^n3c

復次，比丘！初夜後夜，不著睡眠，精勤思惟，是名四法多所饒益，修安那般那念。 ^n3d

復次，比丘！空閑林中，離諸憒鬧，是名五法〔多所〕饒益，修習安那般那念。」 ^n3e

佛說此經已，諸比丘聞佛所說，歡喜奉行。^n4
