# 須深經

如是我聞：一時，佛住王舍城迦蘭陀竹園。 ^n1

若王、大臣、婆羅門、長者、居士，及餘世人所共恭敬、尊重，供養佛及諸聲聞眾，大得利養──衣被、飲食、臥具、湯藥；都不恭敬、尊重，供養眾邪異道，衣被、飲食、臥具、湯藥。 ^n2

爾時，眾多異道，聚會未曾講堂，作如是論：「我等昔來，常為國王、大臣、長者、居士，及餘一切之所奉事恭敬，供養衣被、飲食、臥具、湯藥，今悉斷絕，但恭敬、供養沙門瞿曇、聲聞大眾，衣被、飲食、臥具、湯藥。今此眾中，誰有智慧大力，堪能密往，詣彼沙門瞿曇眾中出家，聞彼法已，來還廣說；我等當復用彼聞法，化諸國王、大臣、長者、居士，令其信樂，可得還復供養如前。」 ^n3

時有人言：「有一年少，名曰須深，聰明、黠慧，堪能密往沙門瞿曇眾中出家，聽彼法已，來還宣說。」 ^n4

時諸外道，詣須深所而作是言：「我今日大眾聚集未曾講堂，作如是論：我等先來為諸國王、大臣、長者、居士，及諸世人之所恭敬、奉事，供養衣被、飲食、臥具、湯藥，今悉斷絕。國王、大臣、長者、居士，及諸世間，悉共奉事沙門瞿曇、聲聞大眾。我此眾中，誰有聰明、黠慧，堪能密往沙門瞿曇眾中出家學道，聞彼法已，來還宣說，化諸國王、大臣、長者、居士，令我此眾還得恭敬、尊重、供養。其中有言：唯有須深聰明、黠慧，堪能密往瞿曇法中，出家學道，聞彼說法，悉能受持，來還宣說。是故，我等故來相請，仁者當行！」 ^n5

時彼須深默然受請，詣王舍城迦蘭陀竹園。 ^n6

時眾多比丘出房舍外，露地經行。 ^n7

爾時，須深詣眾多比丘而作是言：「諸尊！我今可得於正法中，出家受具足，修梵行不？」 ^n8

時眾多比丘，將彼須深，詣世尊所，稽首禮足，退住一面，白佛言：「世尊！今此外道須深，欲求於正法中出家受具足，修梵行。」 ^n9

爾時，世尊知外道須深心之所念，告諸比丘：「汝等當度彼外道須深，令得出家。」 ^n10

時諸比丘，願度須深出家，已經半月。 ^n11

有一比丘語須深言：「須深！當知我等生死已盡、梵行已立、所作已作、自知不受後有。」 ^n12

時彼須深語比丘言：「尊者！云何學離欲惡不善法，有覺有觀，離生喜樂，具足初禪，不起諸漏，心善解脫耶？」 ^n13

比丘答言：「不也，須深！」 ^n14

復問：「云何離有覺有觀，內淨一心，無覺無觀，定生喜樂，具足第二禪，不起諸漏，心善解脫耶？」 ^n15

比丘答言：「不也，須深！」 ^n16

復問：「云何尊者！離喜，捨心住，正念、正智，身心受樂，聖說及捨，具足第三禪，不起諸漏，心善解脫耶？」 ^n17

答言：「不也，須深！」 ^n18

復問：「云何尊者！離苦息樂，憂喜先斷，不苦不樂，捨淨念一心，具足第四禪，不起諸漏，心善解脫耶？」 ^n19

答言：「不也，須深！」 ^n20

復問：「若復寂靜解脫〔超色，入無色〕，身作證具足住，不起諸漏，心善解脫耶？」 ^n21

答言：「不也，須深！」 ^n22

須深復問：「云何尊者！所說不同，前後相違？云何不得禪定而復記說？」 ^n23

比丘答言：「我是慧解脫也。」作是說已，眾多比丘各從座起而去。 ^n24

爾時，須深知眾多比丘去已，作是思惟：此諸尊者所說不同，前後相違，言不得正受，而復記說自知作證。作是思惟已，往詣佛所，稽首禮足，退住一面，白佛言：「世尊！彼眾多比丘，於我面前記說：我生已盡、梵行已立、所作已作、自知不受後有。我即問彼尊者：得離欲惡不善法，乃至身作證，不起諸漏，心善解脫耶？彼答我言：不也，須深！我即問言：所說不同，前後相違，言不入正受，而復記說自知作證！彼答我言：得慧解脫。作此說已，各從座起而去。我今問世尊：云何彼所說不同，前後相違，不得正受而復說言自知作證？」 ^n25

佛告須深：「彼先知法住，後知涅槃。彼諸善男子，獨一靜處，專精思惟，〔不放逸住〕，離於我見，不起諸漏，心善解脫。」 ^n26

須深白佛：「我今不知先知法住，後知涅槃。彼諸善男子，獨一靜處，專精思惟，不放逸住，離於我見，不起諸漏，心善解脫？」 ^n27

佛告須深：「不問汝知不知，且自先知法住，後知涅槃。彼諸善男子，獨一靜處，專精思惟，不放逸住，離於我見，心善解脫。」 ^n28

須深白佛：「唯願世尊為我說法，令我得知法住智，得見法住智！」 ^n29

佛告須深：「我今問汝，隨意答我。須深！於意云何？有生故有老死，不離生有老死耶？」 ^n30

須深答曰：「如是，世尊！有生故有老死，不離生有老死。」 ^n31

如是生、有、取、愛、受、觸、六入處、名色、識、行、無明。「有無明故有行，不離無明而有行耶？」 ^n32

須深白佛：「如是，世尊！有無明故有行，不離無明而有行。」 ^n33

佛告須深：「無生故無老死，不離生滅而老死滅耶？」 ^n34

須深白佛言：「如是，世尊！無生故無老死，不離生滅而老死滅。」 ^n35

「如是乃至無無明故無行，不離無明滅而行滅耶？」 ^n36

須深白佛：「如是，世尊！無無明故無行，不離無明滅而行滅。」 ^n37

佛告須深：「作如是知、如是見者，為有離欲惡不善法，乃至身作證具足住不？」 ^n38

須深白佛：「不也，世尊！」 ^n39

佛告須深：「是名先知法住，後知涅槃。彼諸善男子，獨一靜處，專精思惟，不放逸住，離於我見，不起諸漏，心善解脫。」 ^n40

佛說此經已，尊者須深遠塵、離垢，得法眼淨。 ^n41

爾時，須深見法、得法、覺法、度疑、不由他信、不由他度、於正法中心得無畏，稽首佛足，白佛言：「世尊！我今悔過！我於正法中盜密出家，是故悔過。」 ^n42

佛告須深：「云何於正法中盜密出家？」 ^n43

須深白佛言：「世尊！有眾多外道，來詣我所，語我言：須深！當知我等先為國王、大臣、長者、居士，及餘世人恭敬、供養，而今斷絕，悉共供養沙門瞿曇、聲聞大眾。汝今密往沙門瞿曇聲聞眾中，出家受法，得彼法已，還來宣說，我等當以彼聞法，教化世間，令彼恭敬供養如初。是故，世尊！我於正法律中盜密出家，今日悔過，唯願世尊聽我悔過，以哀愍故。」 ^n44

佛告須深：「受汝悔過。汝當具說：我昔愚癡、不善、無智，於正法律盜密出家，今日悔過，自見罪、自知罪，於當來世律儀成就，功德增長，終不退減。
所以者何？凡人有罪，自見、自知而悔過者，於當來世律儀成就，功德增長，終不退減。」 ^n45

佛告須深：「今當說譬，其智慧者以譬得解。譬如國王，有防邏者，捉捕盜賊，縛送王所，白言：大王！此人劫盜，願王處罪。王言：將罪人去，反縛兩手，惡聲宣令，周遍國中，然後將出城外刑罪人處，遍身四體，劖以百矛。彼典刑者，受王教令，送彼罪人，反縛兩手，惡聲宣唱，周遍城邑，將出城外刑罪人處，遍身四體，劖以百矛。日中，王問：罪人活耶？臣白言：活。王復敕臣：復劖百矛。至日晡時，復劖百矛，彼猶不死。 ^n46

佛告須深：「彼王治罪，劖以三百矛，彼罪人身，寧有完處如手掌不？」 ^n47

須深白佛：「無也，世尊！」 ^n48

復問須深；「時彼罪人，劖以三百矛因緣，受苦極苦劇不？」 ^n49

須深白佛；「極苦，世尊！若劖以一矛，苦痛難堪，況三百矛當可堪忍！」 ^n50

佛告須深：「此尚可耳，若於正法律盜密出家，盜受持法，為人宣說，當受苦痛倍過於彼。」 ^n51

佛說是法時，外道須深漏盡意解。 ^n52

佛說此經已，尊者須深聞佛所說，歡喜奉行。^n53
