# 律儀不律儀經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有不律儀、律儀。諦聽！善思！當為汝說。 ^n2

云何不律儀？ ^n3a

眼根不律儀所攝護，眼識著色，緣著故以生苦受，苦受故不一其心，不一心故不得如實知見，不得如實知見故不離疑惑，不離疑惑故由他所誤而常苦住。 ^n3b

耳、鼻、舌、身、意，亦復如是。 ^n3c

是名不律儀。 ^n3d

云何律儀？ ^n4a

眼根律儀所攝護，眼識識色，心不染著，心不染著已〔常樂更〕住，心樂住已常一其心，一其心已如實知見，如實知見已離諸疑惑，離諸疑惑已不由他誤，常安樂住。 ^n4b

耳、鼻、舌、身、意，亦復如是。 ^n4c

是名律儀。」 ^n4d

佛說此經已，諸比丘聞佛所說，歡喜奉行。^n5
