# 壽命經

如是我聞：一時，佛住王舍城寒林中丘塚間。 ^n1

爾時，世尊告諸比丘：「一切行無常，一切行不恆、不安、非穌息，變易之法。乃至當止一切有為行，厭離、不樂、解脫。」 ^n2

時魔波旬作是念：今沙門瞿曇住王舍城寒林中，為諸聲聞說如是法：一切行無常，不恆、非穌息，變異之法，乃至當止一切有為〔行〕，厭離、不樂、解脫。我當往彼，為作嬈亂。 ^n3

即化作年少，往詣佛所，住於佛前而說偈言：
壽命日夜流，無有窮盡時，壽命當來去，猶如車輪轉。 ^n4

爾時，世尊作是念：此是惡魔，欲作嬈亂。即說偈言：
日夜常遷流，壽亦隨損減，人命漸消亡，猶如小河水。我知汝惡魔，便自消滅去！ ^n5

時魔波旬作是念：沙門瞿曇已知我心。慚愧憂慼，即沒不現。^n6
