# 六入處經

如是我聞：一時，佛住拘留搜調牛聚落。 ^n1

爾時，世尊告諸比丘：「我今當為汝等說法，初、中、後善，善義、善味，純一滿淨，梵行清白，所謂《六分別六入處經》。諦聽！善思！當為汝說。 ^n2

何等為《六分別六入處經》？ ^n3

謂於眼入處，不如實知見者，色、眼識、眼觸、眼觸因緣生受──內覺若苦，若樂、不苦不樂，不如實知見；不如實知見故，於眼染著，若色、眼識、眼觸、眼觸因緣生受──內覺若苦、若樂、不苦不樂皆生染著。 ^n4a

如是耳、鼻、舌、身、意，若法、意識、意觸、意觸因緣生受──內覺若苦、若樂、不苦不樂不如實知見，不如實知見故生染著。 ^n4b

如是染著，相應、愚闇、顧念、結縛其心，長養五受陰，及〔當來有愛〕、貪喜、〔彼彼樂著〕悉皆增長。身心疲惡，〔身心〕燒然，身心熾然，身心狂亂，身生苦覺；彼身生苦覺故，於未來世生老病死、憂悲惱苦悉皆增長，是名純一大苦陰聚集。 ^n5

諸比丘！若於眼如實知見，若色、眼識、眼觸、眼觸因緣生受──內覺若苦、若樂、不苦不樂如實知見。見已，於眼不染著，若色、眼識、眼觸、眼觸因緣生受──內覺若苦、若樂、不苦不樂不染著。 ^n6a

如是耳、鼻、舌、身；意、法如實知見，若法、意識、意觸、意觸因緣生受──內覺若苦、若樂、不苦不樂如實知見；如實知見故，於意不染著，若法、意識、意觸、意觸因緣生受──內覺若苦、若樂、不苦不樂〔不染著〕。 ^n6b

不染著故，不相雜，不愚闇，不顧念，不繫縛，損減五受陰，當來有愛、貪喜、〔彼彼樂著〕悉皆消滅。身不疲苦，心不疲苦，身不燒，心不燒，身不熾然，心不熾然，身覺樂，心覺樂；身心覺樂故，於未來世生老病死、憂悲惱苦悉皆消滅，如是純大苦聚陰滅。 ^n7

作如是知、如是見者，名為正見修習滿足，正志、正方便、正念、正定，前說正語、正業、正命清淨修習滿足，是名修習八聖道清淨滿足。 ^n8

八聖道修習滿足已，四念處修習滿足；四正勤、四如意足、五根、五力、七覺分修習滿足。 ^n9

若法應知、應了者，悉知、悉了；若法應知、應斷者，悉知、悉斷；若法應知、應作證者，悉皆作證；若法應知、應修習者，悉已修習。 ^n10

何等法應知、應了，悉知悉了？所謂名、色。 ^n11

何等法應知、應斷？所謂無明及有愛。 ^n12

何等法應知、應證？所謂〔明〕、解脫。 ^n13

何等法應知、應修？所謂〔止〕、觀。 ^n14

若比丘於此法應知、應了〔者〕，悉知悉了；若法應知、應斷者，悉知、悉斷；若法應知、應作證者，悉知、悉證；若法應知、應修者，悉知、悉修，是名比丘斷愛、結縛、正無間等、究竟苦邊。 ^n15

諸比丘！是名《六分別六入處經》。」 ^n16

佛說此經已，諸比丘聞佛所說，歡喜奉行。^n17
