# 縈髮目揵連經

如是我聞：一時，佛住王舍城迦蘭陀竹園。 ^n1

時有縈髮目揵連出家，來詣佛所，共相問訊，問訊已，退坐一面。 ^n2

爾時，世尊告縈髮目揵連：「汝從何來？」 ^n3

縈髮目揵連白佛言：「我從彼眾多種種異道，沙門、婆羅門、遮羅迦出家集會未曾講堂聽法，從彼林來。」 ^n4

佛告縈髮目揵連：「汝為何等福力故，從彼眾多種種異道，沙門、婆羅門、遮羅迦出家所聽其說法？」 ^n5

縈髮目揵連言：「我試聽其競勝論義福利，聽其相違反論議福利故。」 ^n6

佛告目揵連：「長夜久遠，種種異道，沙門、婆羅門、遮羅迦出家，競勝論議，相違反論議福利，迭相破壞。」 ^n7

縈髮目揵連白佛言：「瞿曇！為諸弟子說何等法福利，令彼轉為人說，不謗如來，不增不減，誠說法說，法次法說，無有餘人能來比挍、難詰、訶責？」 ^n8

佛告〔目揵連〕：「明、解脫果報福利，為人轉說者，不謗如來，不乖其理，法次法說，無有能來比挍、難詰、嫌責。」 ^n9

縈髮目揵連白佛言：「瞿曇！諸弟子有法修、習、多修習，令明、解脫福利滿足者不？」 ^n10

佛告縈髮目揵連：「有七覺分，修、習、多修習，明、解脫福利滿足。」 ^n11

縈髮目揵連白佛言：「有法〔修、習、多〕修習，能令七覺分滿足不？」 ^n12

佛告縈髮目揵連：「有四念處，修、習、多修習，能令七覺分滿足。」 ^n13

縈髮目揵連白佛：「復有法修、習、多修習，令四念處滿足不？」 ^n14

佛告縈髮目揵連：「有三妙行，修、習、多修習，能令四念處滿足。」 ^n15

縈髮目揵連白佛言：「復有法修、習、多修習，令三妙行滿足不？」 ^n16

佛告目揵連：「有六觸入處律儀，修、習、多修習，令三妙行滿足。」 ^n17

縈髮目揵連白佛言：「云何六觸入處律儀，修、習、多修習，令三妙行滿足？」 ^n18

佛告目揵連：「若眼見適意、可愛念、能長養欲樂、令人緣著之色，彼比丘見已，不喜、不讚歎、不緣、不著、不住。若眼見不適意、不可愛念、順於苦覺之色，諸比丘見已，不畏、不惡、不嫌、不恚。於彼好色起，眼見已，永不緣著；不好色起，眼見已，永不緣著。內心安住不動，善修解脫，心不懈倦。 ^n19a

耳、鼻、舌、身、意識法，亦復如是。 ^n19b

如是於六觸入修、習、多修習，滿足三妙行。 ^n20

云何修三妙行，滿足四念處？ ^n21

多聞聖弟子，於空閑處，林中、樹下，作如是學，如是思惟：此身惡行，現世、後世必得惡報。我若行身惡行者，心當自生厭悔，他亦嫌薄，大師亦責，諸梵行者亦復以法而嫌我，惡名流布遍於諸方；身壞命終，當墮地獄。於身惡行，見現世、後世如是果報，是故除身惡行，修身妙行。 ^n22a

口、意惡行，亦復如是。 ^n22b

是名修習三妙行已，得四念處清淨滿足。 ^n23

云何修四念處，得七覺分滿足？ ^n24

目揵連！比丘如是順身身觀住，彼順身身觀住時，攝念安住不忘，爾時方便修習念覺分；方便修習念覺分已，得念覺分滿足。於彼心念選擇於法，覺想思量，爾時方便修習擇法覺分；方便修習擇法覺分已，逮得擇法覺分滿足。選擇彼法，覺想思量，方便修習精進覺分；方便修習精進覺分已，逮得精進覺分滿足。勤精進已，生歡喜心，爾時修習方便歡喜覺分；修習歡喜覺分已，逮得歡喜覺分滿足。心歡喜已，身心止息，爾時修習猗息覺分；修習猗息覺分已，逮得猗息覺分滿足。身心息已，得三摩提，爾時修習定覺分；修習定覺分已，定覺分滿足。謂一其心，貪憂滅息，內心行捨，方便修習捨覺分；方便修習捨覺分已，逮得捨覺分清淨滿足。 ^n25a

受、心、法念處，亦如是說。 ^n25b

如是修習四念處，七覺分滿足。 ^n26

云何修習七覺分，明、解脫滿足？ ^n27

目揵連！若比丘修念覺分，依遠離、依離欲、依滅，捨於進趣；修念覺分，逮得明、解脫清淨滿足。 ^n28a

乃至修習捨覺分，亦如是說。 ^n28b

是名修習七覺分已，明、解脫清淨滿足。如是目揵連！〔法法相依〕，從此岸而到彼岸。」 ^n29

說是法時，縈髮目揵連遠塵、離垢，得法眼淨。時縈髮目揵連，見法、得法、知法、入法、度諸疑惑、不由於他、於諸法律得無所畏；從座起，整衣服，為佛作禮，合掌白佛言：「我今寧得於正法律出家，得具足比丘分不？」 ^n30

佛告目揵連：「汝今已得於正法律出家，具足得比丘分。」 ^n31

〔目揵連〕得出家已，專精思惟，不放逸住，乃至成阿羅漢。^n32
