# 八種德經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「世間良馬，有八種德成就者，隨人所欲，取道多少。何等為八？ ^n2

生於良馬鄉，是名良馬第一之德。 ^n3a

復次，體性溫良，不驚恐人，是名良馬第二之德。 ^n3b

復次，良馬不擇飲食，是名良馬第三之德。 ^n3c

復次，良馬厭惡不淨，擇地而臥，是名良馬第四之德。 ^n3d

復次，良馬諸情態，速為調馬者現，馬師調習，速捨其態，是名良馬第五之德。 ^n3e

復次，良馬安於駕乘，不顧餘馬，隨其輕重，能盡其力，是名良馬第六之德。 ^n3f

復次，良馬常隨正路，不隨非道，是名良馬第七之德。 ^n3g

復次，良馬若病、若老，勉力駕乘，不厭不倦，是名良馬第八之德。 ^n3h

如是丈夫，於正法律八德成就，當知是賢士夫。何等為八？ ^n4

謂賢士夫，住於正戒，波羅提木叉律儀，威儀、行處具足，見微細罪能生怖畏，受持學戒，是名丈夫於正法律第一之德。 ^n5a

復次，丈夫性自賢善，善調、善住，不惱、不怖諸梵行者，是名丈夫第二之德。 ^n5b

復次，丈夫次行乞食，隨其所得，若麤、若細，其心平等，不嫌、不著，是名丈夫第三之德。 ^n5c

復次，丈夫心生厭離，於身惡業，口、意惡業，惡不善法，及諸煩惱，重受諸有，熾然苦報，於未來世生老病死、憂悲惱苦，增其厭離。是名丈夫第四之德。 ^n5d

復次，丈夫若有沙門過，諂曲不實，速告大師及善知識。大師說法，則時除斷，是名丈夫第五之德。 ^n5e

復次，丈夫學心具足，作如是念：設使餘人學以不學，我悉當學，是名丈夫第六之德。 ^n5f

復次，丈夫行八正道，不行非道，是名丈夫第七之德。 ^n5g

復次，丈夫乃至盡壽精勤方便，不厭不倦，是名丈夫第八之德。 ^n5h

如是丈夫八德成就，隨其行地，能速昇進。」 ^n6

佛說此經已，諸比丘聞佛所說，歡喜奉行。^n7
