# 七處經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有七處善、三種觀義，盡於此法得漏盡，得無漏心解脫、慧解脫，現法自知，身作證具足住：我生已盡、梵行已立、所作已作、自知不受後有。 ^n2

云何比丘七處善？ ^n3a

比丘！如實知色、色集、色滅、色滅道跡、色味、色患、色離如實知。如是受、想、行、識、識集、識滅、識滅道跡、識味、識患、識離如實知。 ^n3b

云何色如實知？ ^n4a

諸所有色，一切四大及四大造色，是名為色，如是色如實知。 ^n4b

云何色集如實知？ ^n5a

愛喜，是名色集，如是色集如實知。 ^n5b

云何色滅如實知？ ^n6a

愛喜滅，是名色滅，如是色滅如實知。 ^n6b

云何色滅道跡如實知？ ^n7a

謂八聖道：正見、正志、正語、正業、正命、正方便、正念、正定，是名色滅道跡，如是色滅道跡如實知。 ^n7b

云何色味如實知？ ^n8a

謂色因緣生喜樂，是名色味，如是色味如實知。 ^n8b

云何色患如實知？ ^n9a

若色無常、苦、變易法，是名色患，如是色患如實知。 ^n9b

云何色離如實知？ ^n10a

謂於色調伏欲貪、斷欲貪、越欲貪，是名色離，如是色離如實知。 ^n10b

云何受如實知？ ^n11a

謂六受，眼觸生受，耳、鼻、舌、身、意觸生受，是名受，如是受如實知。 ^n11b

云何受集如實知？ ^n12a

觸集，是受集，如是受集如實知。 ^n12b

云何受滅如實知？ ^n13a

觸滅，是受滅，如是受滅如實知。 ^n13b

云何受滅道跡如實知？ ^n14a

謂八聖道，正見乃至正定，是名受滅道跡，如是受滅道跡如實知。 ^n14b

云何受味如實知？ ^n15a

受因緣生喜樂，是名受味，如是受味如實知。 ^n15b

云何受患如實知？ ^n16a

〔若受〕無常、苦、變易法，是名受患，如是受患如實知。 ^n16b

云何受離如實知？ ^n17a

若於受調伏欲貪、斷欲貪、越欲貪，是名受離，如是受離如實知。 ^n17b

云何想如實知？ ^n18a

謂六想，眼觸生想，耳、鼻、舌、身、意觸生想，是名為想，如是想如實知。 ^n18b

云何想集如實知？ ^n19a

觸集，是想集，如是想集如實知。 ^n19b

云何想滅如實知？ ^n20a

觸滅，是想滅，如是想滅如實知。 ^n20b

云何想滅道跡如實知？ ^n21a

謂八聖道，正見乃至正定，是名想滅道跡，如是想滅道跡如實知。 ^n21b

云何想味如實知？ ^n22a

想因緣生喜樂，是名想味，如是想味如實知。 ^n22b

云何想患如實知？ ^n23a

若想無常、苦、變易法，是名想患，如是想患如實知。 ^n23b

云何想離如實知？ ^n24a

若於想調伏欲貪、斷欲貪、越欲貪，是名想離，如是想離如實知。 ^n24b

云何行如實知？ ^n25a

謂六思身，眼觸生思，耳、鼻、舌、身、意觸生思，是名為行，如是行如實知。 ^n25b

云何行集如實知？ ^n26a

觸集，是行集，如是行集如實知。 ^n26b

云何行滅如實知？ ^n27a

觸滅，是行滅，如是行滅如實知。 ^n27b

云何行滅道跡如實知？ ^n28a

謂八聖道，正見乃至正定，是名行滅道跡，如是行滅道跡如實知。 ^n28b

云何行味如實知？ ^n29a

行因緣生喜樂，是名行味，如是行味如實知。 ^n29b

云何行患如實知？ ^n30a

若行無常、苦、變易法，是名行患，如是行患如實知。 ^n30b

云何行離如實知？ ^n31a

若於行調伏欲貪、斷欲貪、越欲貪，是名行離，如是行離如實知。 ^n31b

云何識如實知？ ^n32a

謂六識身，眼識、耳、鼻、舌、身、意識身，是名為識，如是識如實知。 ^n32b

云何識集如實知？ ^n33a

名色集，是識集，如是識集如實知。 ^n33b

云何識滅如實知？ ^n34a

名色滅，是識滅，如是識滅如實知。 ^n34b

云何識滅道跡如實知？ ^n35a

謂八聖道，正見乃至正定，是名識滅道跡，如是識滅道跡如實知。 ^n35b

云何識味如實知？ ^n36a

識因緣生喜樂，是名識味，如是識味如實知。 ^n36b

云何識患如實知？ ^n37a

若識無常、苦、變易法，是名識患，如是識患如實知。 ^n37b

云何識離如實知？ ^n38a

若識調伏欲貪、斷欲貪、越欲貪，是名識離，〔如是識離〕如實知。 ^n38b

比丘！是名七處善。 ^n39

云何三種觀義？ ^n40a

比丘！若於空閑、樹下、露地，觀察陰、界、入，正方便思惟其義，是名比丘三種觀義。 ^n40b

是名比丘七處善、三種觀義，盡於此法得漏盡，得無漏心解脫、慧解脫，現法自知，作證具足住：我生已盡、梵行已立、所作已作、自知不受後有。」 ^n41

佛說此經已，諸比丘聞佛所說，歡喜奉行。^n42
