# 一三八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說善知識法，亦當說惡知識法。諦聽！諦聽！善思念之。」 ^n3

諸比丘對曰：「如是，世尊！」爾時，諸比丘從佛受教。 ^n4

世尊告曰：「彼云何名為惡知識法？於是，比丘！惡知識人便生此念：我於豪族出家學道，餘比丘者卑賤家出家。依己姓望，毀訾餘人，是謂名為惡知識法。 ^n5a

復次，惡知識人便生此念：我極精進奉諸正法，餘比丘者不精進持戒。復以此義，毀呰他人，而自貢高，是謂為惡知識法。 ^n5b

復次，惡知識者復作是念：我三昧成就，餘比丘者無有三昧，心意錯亂，而不一定。彼依此三昧，常自貢高，毀呰他人，是謂名為惡知識法。 ^n5c

復次，惡知識復作是念：我智慧第一，此餘比丘無有智慧。彼依此智慧，而自貢高，毀呰他人，是謂名為惡知識法。 ^n5d

復次，惡知識人復作是念：我今常得飯食、牀褥、臥具、病瘦醫藥，此餘比丘不能得此供養之具。彼依此利養之物，而自貢高，毀呰他人，是謂名為惡知識法。
是謂比丘！惡知識人行此邪業。 ^n5e

彼云何為善知識之法？於是，比丘！善知識人不作是念：我豪族家生，此餘比丘不是豪族家，己身與彼而無有異，是謂名為善知識法。 ^n6a

復次，善知識人不作是念：我今持戒，此餘比丘不持戒行，己身與彼無有增減。彼依此戒，不自貢高，不毀他人。是謂比丘！名為善知識法。 ^n6b

復次，比丘！善知識人復不作是念：我三昧成就，此餘比丘意亂不定，己身與彼亦無增減。彼依此三昧，不自貢高，亦不毀呰他人。是謂比丘！名為善知識法。 ^n6c

復次，比丘！善知識人不作是念：我智慧成就，此餘比丘無有智慧，己身與彼亦無增減。彼依此智慧，不自貢高，亦不毀呰他人。是謂比丘！名為善知識法。 ^n6d

復次，比丘！善知識人不作是念：我能得衣被、飯食、牀褥、臥具、疾病醫藥，此餘比丘不能得衣被、飯食、牀褥、臥具、疾病醫藥，己身與彼亦無增減。彼依此利養，不自貢高，亦不毀他人。是謂比丘！名為善知識法。」 ^n6e

爾時，世尊告諸比丘：「我今與汝分別惡知識法，亦復與汝說善知識法。
是故，諸比丘！惡知識法當共遠離，善知識法念共修行。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
