# 有貪經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。何等為四？一者、摶食，二者、觸食，三、意思食，四者、識食。 ^n2

諸比丘！於此四食，有貪、有喜，識住增長，乃至純大苦聚集。 ^n3a

譬如樓閣宮殿，北西長廣，東西窗牖， 日出東方，光照西壁。 ^n3b

如是比丘！於此四食有貪、有喜，如前廣說，乃至純大苦聚集。 ^n3c

若於四食無貪、無喜，如前廣說，乃至純大苦聚滅。 ^n4a

譬如比丘！樓閣宮殿，北西長廣，東西窗牖，日出東方，應照何所？」 ^n4b

比丘白佛言：「應照西壁。」 ^n4c

佛告比丘：「若無西壁，應何所照？」 ^n4d

比丘白佛言：「應照虛空，無所攀緣。」 ^n4e

「如是比丘！於此四食無貪、無喜，識無所住，乃至如是純大苦聚滅。」 ^n4f

佛說此經已，諸比丘聞佛所說，歡喜奉行。^n5
