# 三九九

聞如是： ^n1

一時，佛在舍衛國祇樹給孤獨園。 ^n2

爾時，阿難白世尊言：「所謂善知識者，卽是半梵行之人也，將引善道以至無為。」 ^n3

佛告阿難：「勿作是言：『言善知識者，卽是半梵行之人。』所以然者，夫善知識之人，卽是全梵行之人，與共從事，將視好道。
我亦由善知識成無上正真、等正覺；以成道果，度脫眾生不可稱計，皆悉免生、老、病、死。
以此方便，知夫善知識之人，全梵行之人也。
復次，阿難！若善男子、善女人與善知識共從事者，信根增益，聞、施、慧德皆悉備具。
猶如月欲盛滿，光明漸增，倍於常時。
此亦如是，若有善男子、善女人親近善知識，信、聞、念、施、慧皆悉增益。以此方便，知其善知識者卽是全梵行之人也。
若我昔日不與善知識從事，終不為燈光佛所見授決也；以與善知識從事故，得為與提和竭羅佛所見授決。以此方便，知其善知識者，卽是全梵行之人也。
若當，阿難！世間無善知識者，則無有尊卑之敘，父母、師長、兄弟、宗親，則與彼豬犬之屬與共一類，造諸惡緣，種地獄罪緣；有善知識故，便別有父母、師長、兄弟、宗親。」 ^n4

是時，世尊便說此偈：
善知識非惡，親法非為食；將導於善路，此親最尊說。 ^n5

「是故，阿難！勿復更說言：『善知識者是半梵行之人也。』」 ^n6

爾時，阿難從佛受教聞佛所說，歡喜奉行！^n7
