# 三六一

聞如是： ^n1

一時，佛在阿踰闍江水邊，與大比丘眾五百人俱。 ^n2

時，大均頭在閑靜之處，而作是念：頗有此義增益功德，為無此理？是時，均頭卽從座起，往至世尊所，頭面禮足，在一面坐。 ^n3

爾時，均頭白佛言：「世尊！向者在閑靜之處，而作是念：頗有此理，所行眾事，得益功德耶？我今問世尊，唯願說之！」 ^n4

世尊告曰：「可得增益功德。」 ^n5

均頭白佛言：「云何得增益功德？」 ^n6

世尊告曰：「增益有七事，其福不可稱量，亦復無人能算計此者。云何為七？ ^n7

於是，族姓子、若族姓女未曾起僧伽藍處，於中興立者，此初福不可計。 ^n8a

復次，均頭！若善男子、善女人能持座施彼僧伽藍者及與比丘僧，是謂，均頭！第二之福不可稱計。 ^n8b

復次，均頭！若善男子、善女人以食施彼比丘僧，是謂，均頭！第三之福不可稱計。 ^n8c

復次，均頭！若善男子、善女人以遮雨衣給施比丘僧者，是謂，均頭！第四功德其福不可量。 ^n8d

復次，均頭！若族姓子、女若以藥施比丘僧者，是謂第五之福不可稱計。 ^n8e

復次，均頭！若善男子、善女人曠野作好井者，是謂，均頭！第六之功德也，不可稱計。 ^n8f

復次，均頭！善男子、善女人近道作舍，使當來過去得止宿者，是謂，均頭！第七功德不可稱計。 ^n8g

是謂，均頭！七功德之法其福不可量。若行，若坐，正使命終，其福隨後，如影隨形，其德不可稱計。言當有爾許之福，亦如大海水不可升斗量之，言當有爾許之水，此七功德亦復如是，其福不可稱限。是故，均頭！善男子、善女人當求方便，成辦七功德。如是，均頭！當作是學！」 ^n9

爾時，均頭聞佛所說，歡喜奉行！^n10
