# 阿濕波誓經

如是我聞：一時，佛住舍衛國祇樹給孤獨園。 ^n1

爾時，尊者阿濕波誓，住東園鹿母講堂，身遭重病，極生苦患。尊者富鄰尼瞻視供給，如前《跋迦梨修多羅》廣說。謂說三受，乃至轉增無損。佛告阿濕波誓：「汝莫變悔！」 ^n2

阿濕波誓白佛言：「世尊！我實有變悔。」 ^n3

佛告阿濕波誓：「汝得無破戒耶？」 ^n4

阿濕波誓白佛言：「世尊！我不破戒。」 ^n5

佛告阿濕波誓：「汝不破戒，何為變悔？」 ^n6

阿濕波誓白佛言：「世尊！我先未病時，得身息樂正受，多修習；我於今日，不復能得入彼三昧。我作是思惟：將無退失是三昧耶？」 ^n7

佛告阿濕波誓：「我今問汝，隨意答我。阿濕波誓！汝見色即是我、異我、相在不？」 ^n8a

阿濕波誓白佛言：「不也，世尊！」 ^n8b

復問：「汝見受、想、行、識，是我、異我、相在不？」 ^n9a

阿濕波誓白佛言：「不也，世尊！」 ^n9b

佛告阿濕波誓：「汝既不見色是我、異我、相在，不見受、想、行、識，是我、異我、相在，何故變悔？」 ^n10

阿濕波誓白佛言：「世尊！不正思惟故。」 ^n11

佛告阿濕波誓：「若沙門、婆羅門，三昧堅固，三昧平等，若不得入彼三昧，不應作念：我於三昧退減。若復聖弟子不見色是我、異我、相在，不見受、想、行、識是我、異我、相在，但當作是覺知：貪欲永盡無餘，瞋恚、愚癡永盡無餘。貪、恚、癡永盡無餘已，一切漏盡，無漏心解脫、慧解脫，現法自知作證：我生已盡、梵行已立、所作已作、自知不受後有。」 ^n12

佛說是法時，尊者阿濕波誓不起諸漏，心得解脫，歡喜踊悅；歡喜踊悅故，身病即除。 ^n13

佛說此經，令尊者阿濕波誓歡喜隨喜已，從坐起而去。 ^n14

《差摩迦修多羅》，如五受陰處說。^n15
