# 受持經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「汝持我所說四聖諦不？」 ^n2

時有異比丘，從座起，整衣服，為佛作禮，合掌白佛言：「唯然，世尊所說四聖諦，我悉持之。云何四諦？世尊說苦聖諦，我悉持之，苦集聖諦、苦滅聖諦、苦滅道跡聖諦，我悉持之。」 ^n3

佛告彼比丘：「善哉！善哉！如我所說四聖諦，汝悉持之。 ^n4

諸比丘！若沙門、婆羅門作如是說：如沙門瞿曇所說苦聖諦，我當捨，更立苦聖諦者，但有言數，問已不知，增其疑惑，以非其境界故。 ^n5a

苦集聖諦、苦滅聖諦、苦滅道跡聖諦，我今當捨，更立餘四聖諦者，彼但有言數，問已不知，增其疑惑，以非其境界故。 ^n5b

是故，比丘！於四聖諦未無間等者，當勤方便，起增上欲，學無間等。」 ^n6

佛說此經已，諸比丘聞佛所說，歡喜奉行。^n7
