# 敬佛經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，釋提桓因欲入園觀時，敕其御者，令嚴駕千馬之車，詣於園觀。御者奉敕，即嚴駕千馬之車。往白帝釋：唯俱尸迦！嚴駕已竟，唯王知時。 ^n2a

天帝釋即下常勝殿，東向合掌禮佛。 ^n2b

爾時，御者見即心驚毛堅，馬鞭落地。 ^n2c

時天帝釋見御者心驚毛豎，馬鞭落地，即說偈言：
汝見何憂怖，馬鞭落於地？ ^n2d

御者說偈白帝釋言：
見王天帝釋，為舍脂之夫，所以生恐怖，馬鞭落地者，常見天帝釋，一切諸大地，人天大小王，及四護世主，三十三天眾，悉皆恭敬禮。何處更有尊，尊於帝釋者！而今正東向，合掌修敬禮。 ^n2e

爾時，帝釋說偈答言：
我實於一切，世間大小王，及四護世主，三十三天眾，最為其尊主，故悉來恭敬。而復有世間，隨順等正覺，名號滿天師，故我稽首禮。 ^n2f

御者復白言：
是必世間勝，故使天王釋、恭敬而合掌，東向稽首禮。我今亦當禮，天王所禮者。 ^n2g

時天帝釋舍脂之夫，說如是偈，禮佛已，乘千馬車，往詣園觀。」 ^n2h

佛告諸比丘：「彼天帝釋於三十三天為自在王，尚恭敬佛，亦復讚歎恭敬於佛。汝等比丘！正信非家，出家學道，亦應如是恭敬於佛，亦當讚歎恭敬佛者，應當學！」 ^n3

佛說此經已，諸比丘聞佛所說，歡喜奉行。^n4
