# 奢能伽羅經

如是我聞：一時，佛住一奢能伽羅林中。 ^n1

爾時，世尊告諸比丘：「我欲二月坐禪，諸比丘勿復往來，唯除送食比丘及布薩時。」 ^n2

爾時，世尊作是語已，即二月坐禪，無一比丘敢往來者，唯除送食及布薩時。 ^n3

爾時，世尊坐禪，二月過已，從禪覺，於比丘僧前坐，告諸比丘：「若諸外道出家來問汝等：沙門瞿曇於二月中，云何坐禪？汝應答言；如來二月，以安那般那念坐禪思惟住。
所以者何？ ^n4

我於此二月，念安那般那多住思惟：入息時念入息如實知；出息時念出息如實知。若長；若短；一切身覺入息念如實知，一切身覺出息念如實知；身行休息入息念如實知，乃至滅出息念如實知。我悉知已，我時作是念，此則粗思惟住。我今於此思惟止息已，當更修餘微細修住而住。爾時，我息止粗思惟已，即更入微細思惟，多住而住。 ^n5

時有三天子，極上妙色，過夜來至我所。一天子作是言：沙門瞿曇時到。復有一天子言：此非時到，是時向至。第三天子言：非為時到，亦非時向至，此則修住，是阿羅訶寂滅耳。」 ^n6

佛告諸比丘：「若有正說聖住、天住、梵住、學住、無學住、如來住，學人所不得當得，不到當到，不證當證，無學人現法樂住者，謂安那般那念，此則正說。
所以者何？ ^n7

安那般那念者，是聖住、天住、梵住，乃至無學現法樂住。」 ^n8

佛說此經已，諸比丘聞佛所說，歡喜奉行。^n9
