# 三九○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有九眾生居處，是眾生所居之處。
云何為九？
或有眾生，若干種身，若干種想，所謂天及人也；
或有眾生，若干種身一想，所謂梵迦夷天，最初出現也；
或有眾生，一身若干想，所謂光音天也；
或有眾生，一身一想，所謂遍淨天也；
或有眾生無量空，所謂空處天也；
或有眾生無量識，識處天也；
或有眾生不用處，所謂不用處天也；
或有眾生有想無想，有想無想處天也；
諸所生之處名為九也。
是謂，比丘！九眾生居處，羣萌之類，曾居、已居、當居。
是故，比丘！當求方便，離此九處。如是，諸比丘！當作是學！」 ^n3

爾時，諸比丘聞佛所說，歡喜奉行！^n4
