# 瞿低迦經

如是我聞：一時，佛住王舍城、毘婆羅山、七葉樹林石室中。 ^n1

時有尊者瞿低迦，住王舍城、仙人山側黑石室中，獨一思惟，不放逸行，修自饒益。時受意解脫身作證，數數退轉，一二三四五六反退，還復得時受意解脫身作證，尋復退轉。 ^n2

彼尊者瞿低迦作是念：我獨一靜處思惟，不放逸行，精勤修習，以自饒益，時受意解脫身作證，而復數數退轉，乃至六反猶復退轉。我今當以刀自殺，莫令第七退轉。 ^n3

時魔波旬作是念：沙門瞿曇住王舍城、毘婆羅山側、七葉樹林石窟中，有弟子瞿低迦，住王舍城、仙人山側黑石室中，獨一靜處，專精思惟，得時受意解脫身作證，六反退轉而復還得。彼作是念：我已六反退而復還得，莫令我第七退轉，我寧以刀自殺，莫令第七退轉。若彼比丘以刀自殺者，莫令自殺，出我境界去，我今當往告彼大師。 ^n4

爾時，波旬執琉璃柄琵琶，詣世尊所，鼓絃說偈：
大智大方便，自在大神力，得熾然弟子，而今欲取死。大牟尼當制，勿令其自殺。何聞佛世尊，正法律聲聞，學其所不得，而取於命終！ ^n5

時魔說此偈已，世尊說偈答言：
波旬放逸種，以自事故來。堅固具足士，常住妙禪定，晝夜勤精進，不顧於性命。見三有可畏，斷除彼愛欲，已摧伏魔軍，瞿低般涅槃。 ^n6

波旬心憂惱，琵琶落於地，內懷憂慼已，即沒而不現。 ^n7

爾時，世尊告諸比丘：「汝等當來共至仙人山側黑石室所，觀瞿低迦比丘以刀自殺。」 ^n8

爾時，世尊與眾多比丘，往至仙人山側黑石室中，見瞿低迦比丘殺身在地。告諸比丘：「汝等見此瞿低迦比丘殺身在地不？」 ^n9

諸比丘白佛：「唯然已見，世尊！」 ^n10

佛告比丘：「汝等見瞿低迦比丘，周匝繞身黑闇煙起，充滿四方不？」 ^n11

比丘白佛：「已見，世尊！」 ^n12

佛告比丘：「此是惡魔波旬，於瞿低迦善男子身側，周匝求其識神。然比丘瞿低迦，以不住心執刀自殺。」 ^n13

爾時，世尊為瞿低迦比丘，受第一記。 ^n14

爾時，波旬而說偈言：
上下及諸方，遍求彼識神，都不見其處，瞿低何所之？ ^n15

爾時，世尊復說偈言：
如是堅固士，一切無所求，拔恩愛根本，瞿低般涅槃。 ^n16

佛說此經已，諸比丘聞佛所說，歡喜奉行。^n17
