# 九○

聞如是： ^n1

一時，佛在羅閱城耆闍崛山中，與大比丘眾五百人俱。 ^n2

爾時，提婆達兜壞亂眾僧，壞如來足，教阿闍世取父王殺，復殺羅漢比丘尼。在大眾中而作是說：「何處有惡？惡從何生？誰作此惡當受其報？我亦不作此惡而受其報。」 ^n3

爾時，有眾多比丘，入羅閱城乞食而聞此語：「提婆達兜愚人在大眾中而作是說：『何處有惡？惡從何生？誰作此惡而受其報？』」 ^n4

爾時，眾多比丘食後攝取衣鉢，以尼師壇著右肩上，便往至世尊所，頭面禮足，在一面坐。 ^n5

爾時，眾多比丘白世尊曰：「提婆達兜愚人在大眾中而作是說：『云何為惡無殃，作福無報，無有受善惡之報。』」 ^n6

爾時，世尊告諸比丘：「有惡、有罪，善惡之行皆有報應。若彼提婆達兜愚人知有善惡報者，便當枯竭，愁憂不樂；沸血便從面孔出；以彼提婆達兜不知善惡之報，是故在大眾中而作是說：『無善惡之報，為惡無殃，作善無福。』」 ^n7

爾時，世尊便說此偈：
愚者審自明，為惡無有福；我今豫了知，善惡之報應。 ^n8

如是，諸比丘！當遠離惡，為福莫倦。諸比丘！當作是學！」 ^n9

爾時，諸比丘聞佛所說，歡喜奉行！^n10
