# 所患經

如是我聞：一時，佛住舍衛國祇樹給孤獨園。 ^n1

爾時，尊者阿那律，在舍衛國松林精舍，身遭病苦。 ^n2

時有眾多比丘，詣尊者阿那律所，問訊慰勞已，於一面住，語尊者阿那律言：「尊者阿那律！所患增損，可安忍不？病勢漸損，不轉增耶？」 ^n3

尊者阿那律言：「我病不安，難可安忍，身諸苦痛，轉增無損。即說三種譬，如上《叉摩經》說。然我身已遭此苦痛，且當安忍，正念、正知。」 ^n4

諸比丘問尊者阿那律：「心住何所，而能安忍如是大苦，正念、正知？」 ^n5

尊者阿那律語諸比丘言：「住四念處。我於所起身諸苦痛，能自安忍，正念、正知。何等為四念處？謂內身身觀念處，乃至受、心、法觀念處。是名住於四念處，身諸苦痛，能自安忍，正念、正知。」 ^n6

時諸正士共論議已，歡喜隨喜，各從座起而去。^n7
