# 恒河經

如是我聞：一時，佛住舍衛國祇樹給孤獨園。 ^n1

時有異婆羅門，來詣佛所，恭敬問訊，問訊已，退坐一面，白佛言：「瞿曇！未來世當有幾佛？」 ^n2

佛告婆羅門：「未來佛者，如無量恆河沙。」 ^n3

爾時，婆羅門作是念：「未來當有如無量恆河沙三藐三佛陀，我當從彼修諸梵行。」 ^n4

爾時，婆羅門聞佛所說，歡喜隨喜，從坐起去。 ^n5

時婆羅門隨路思惟，我今唯問沙門瞿曇未來諸佛，不問過去。即隨路還，復問世尊：「云何瞿曇！過去世時復有幾佛？」 ^n6

佛告婆羅門：「過去世佛，亦如無量恆河沙數。」 ^n7

時婆羅門即作是念：過去世中有無量恆河沙等諸佛世尊，我曾不習近；設復未來如無量恆河沙三藐三佛陀，亦當不與習近娛樂，我今當於沙門瞿曇所修行梵行。即便合掌白佛言：「唯願聽我於正法律出家修梵行！」 ^n8

佛告婆羅門：「聽汝於正法律出家修梵行，得比丘分。」 ^n9

爾時，婆羅門即出家，受具足。出家已，獨一靜處，思惟所以：善男子正信非家，出家學道，乃至得阿羅漢。^n10
