# 系縛經

如是我聞：一時，佛住舍衛國祇樹給孤獨園。 ^n1

時波斯匿王忿諸國人，多所囚執：若剎利，若婆羅門，若鞞舍，若首陀羅，若旃陀羅；持戒、犯戒，在家、出家，悉皆被錄；或鎖，或杻械，或以繩縛。 ^n2

時有眾多比丘，晨朝著衣持缽，入舍衛城乞食，聞波斯匿王多所攝錄，乃至或鎖或縛。乞食畢，還精舍，舉衣缽，洗足已，往詣佛所，稽首佛足，退坐一面，白佛言：「世尊！我等今日眾多比丘，入城乞食，聞波斯匿王多所收錄，乃至鎖縛。」 ^n3

爾時，世尊即說偈言：
非繩鎖杻械，名曰堅固縛；染污心顧念，錢財寶妻子，
是縛長且固，雖緩難可脫。慧者不顧念，世間五欲樂，
是則斷諸縛，安隱永〔超出〕。 ^n4

佛說此經已，諸比丘聞佛所說，歡喜奉行。
〔三菩提及母，愛己及護己，捕魚并鹿阱。〕
〔慳并及命終，祠祀及繫縛。〕^n5
