# 跋陀羅經

如是我聞：一時，佛住舍衛國祇樹給孤獨園。 ^n1

爾時，尊者跋陀羅比丘及尊者阿難，俱住祇樹給孤獨園。 ^n2

爾時，尊者阿難往詣尊者跋陀羅所，共相問訊，慰勞已，於一面住。 ^n3

時尊者阿難問尊者跋陀羅比丘言：「云何名為見第一？云何聞第一？云何樂第一？云何想第一？云何有第一？」 ^n4

尊者跋陀羅語尊者阿難言：「有梵天，自在造作化如意，為世之父，若見彼梵天者，名曰見第一。 ^n5a

阿難！有眾生離生喜樂，處處潤澤，處處敷悅，舉身充滿，無不滿處，所謂離生喜樂。彼從三昧起，舉聲唱說，遍告大眾：極寂靜者，離生喜樂；極樂者，離生喜樂。諸有聞彼聲者，是名聞第一。 ^n5b

復次，阿難！有眾生於此身離喜之樂，〔處處潤澤〕，敷悅充滿，舉身充滿，無不滿處，所謂離喜之樂，是名樂第一。 ^n5c

云何想第一？阿難！有眾生度一切識入處，〔無所有〕入處具足住。若起彼想者，是名想第一。 ^n5d

云何有第一？復次，阿難！有眾生度一切無所有入處，非想非非想入處具足住。若起彼有者，是名有第一。」 ^n5e

尊者阿難語尊者跋陀羅比丘言：「多有人作如是見、如是說，汝亦同彼，有何差別？我作方便問汝，汝當諦聽！當為汝說。 ^n6

如其所觀，次第盡諸漏，是為見第一。 ^n7a

如其〔所聞〕，次第盡諸漏，是名聞第一。 ^n7b

如所生樂，次第盡諸漏者，是名樂第一。 ^n7c

如其所想，次第盡諸漏者，是名想第一。 ^n7d

如實觀察，次第盡諸漏，是名有第一。」 ^n7e

時二正士共論說已，從座起去。^n8
