# 二二

我聲聞中第一比丘，威容端正，行步庠序，所謂馬師比丘是。
智慧無窮，決了諸疑，所謂舍利弗比丘是。
神足輕舉，飛到十方，所謂大目揵連比丘是。
勇猛精進，堪任苦行，所謂二十億耳比丘是。
十二頭陀，難得之行，所謂大迦葉比丘是。
天眼第一，見十方域，所謂阿那律比丘是。
坐禪入定，心不錯亂，所謂離曰比丘是。
能廣勸率，施立齋講，陀羅婆摩羅比丘是。
安造房舍，與招提僧，所謂小陀羅婆摩羅比丘是。
貴豪種族，出家學道，所謂羅吒婆羅比丘是。
善分別義，敷演道教，所謂大迦旃延比丘是。」
馬師舍利弗，拘律耳迦葉，阿那律‧離曰，摩羅吒旃延。^n4
