# 阿支羅經

如是我聞：一時，佛住王舍城耆闍崛山。 ^n1

爾時，世尊晨朝著衣持缽，出耆闍崛山，入王舍城乞食。 ^n2

時有阿支羅迦葉，為營小事出王舍城，向耆闍崛山，遙見世尊。見已，詣佛所，白佛言：「瞿曇！欲有所問，寧有閑暇見答與不？」 ^n3

佛告迦葉：「今非論時，我今入城，乞食來還，則是其時，當為汝說。」 ^n4

第二，亦如是說。 ^n5

第三，復問瞿曇：「何為我作留難！瞿曇！云何有異！我今欲有所問，為我解說！」 ^n6

佛告阿支羅迦葉：「隨汝所問。」 ^n7

阿支羅迦葉白佛言：「云何瞿曇！苦自作耶？」 ^n8

佛告迦葉：「苦自作者，此是無記（〔非也〕）。」 ^n9

迦葉復問：「云何瞿曇！苦他作耶？」 ^n10

佛告迦葉；「苦他作者，此亦無記。」 ^n11

迦葉復問：「苦自他作耶？」 ^n12

佛告迦葉：「苦自他作，此亦無記。」 ^n13

迦葉復問：「云何瞿曇！苦非自非他，無因作耶？」 ^n14

佛告迦葉：「苦非自非他〔無因作者〕，此亦無記。」 ^n15

迦葉復問：「〔云何〕瞿曇！所問苦自作耶，答言無記？他作耶、自他作耶、非自非他無因作耶，答言無記？今無此苦耶？」 ^n16

佛告迦葉：「非無此苦，然有此苦。」 ^n17

迦葉白佛言：「善哉！瞿曇說有此苦，為我說法，令我知苦、見苦。」 ^n18

佛告迦葉：「若受即自受者，我應說苦自作；若他受，他即受者，是則他作；若受自受他受復與苦者，如是者自他作，〔若自他作苦〕，我亦不說；若不因自他無因而生苦者，我亦不說。離此諸邊，說其中道：如來說法，此有故彼有，此起故彼起，謂緣無明行，乃至純大苦聚集；無明滅則行滅，乃至純大苦聚滅。」 ^n19

佛說此經已，阿支羅迦葉遠塵、離垢，得法眼淨。 ^n20

時阿支羅迦葉，見法、得法、知法、入法、度諸狐疑、不由他知、不因他度、於正法律心得無畏，合掌白佛言：「世尊！我今已度。我從今日，歸依佛、歸依法、歸依僧，盡壽作優婆塞，證知我！」 ^n21

阿支羅迦葉聞佛所說，歡喜隨喜，作禮而去。 ^n22

時阿支羅迦葉，辭世尊去不久，為護犢牸牛所觸殺。於命終時，諸根清淨，顏色鮮白。 ^n23

爾時，世尊入城乞食，時有眾多比丘，亦入王舍城乞食。聞有傳說：阿支羅迦葉從世尊聞法，辭去不久，為牛所觸殺；於命終時，諸根清淨，顏色鮮白。 ^n24

諸比丘乞食已，還出，舉衣缽，〔洗足已〕，詣世尊所，稽首禮足，退坐一面，白佛言：「世尊！我今晨朝，眾多比丘入城乞食。聞阿支羅迦葉，從世尊聞法律，辭去不久，為護犢牸所觸殺；於命終時，諸根清淨，顏色鮮白。世尊！彼生何趣？何處受生？彼何所得？」 ^n25

佛告諸比丘：「彼已見法、知法、次法、不受於法、已般涅槃，汝等當往供養其身。」 ^n26

爾時，世尊為阿支羅迦葉〔授第一記〕。^n27
