# 二四二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四種金翅鳥。
云何為四？有卵生金翅鳥，有胎生金翅鳥，有濕生金翅鳥，有化生金翅鳥，是四種金翅鳥。 ^n3

如是，比丘！有四種龍。云何為四？有卵生龍，有胎生龍，有濕生龍，有化生龍，是謂比丘！有四種龍。 ^n4

比丘當知：若彼卵生金翅鳥欲食龍時，上鐵叉樹上，自投于海；而彼海水縱廣二十八萬里，下有四種龍宮，有卵種龍，有胎種龍，有濕種龍，有化種龍。
是時，卵種金翅鳥，以大翅搏水兩向，取卵種龍食之。
設當向胎種龍者，金翅鳥身卽當喪亡。
爾時，金翅鳥搏水取龍，水猶未合，還上鐵叉樹上。 ^n5a

比丘當知：若胎生金翅鳥欲食龍時，上鐵叉樹上，自投于海；然彼海水縱廣二十八萬里，搏水下至值胎種龍。
若值卵生龍者，亦能捉之銜出海水。
若值濕生龍者，鳥身卽死。 ^n5b

比丘當知：若濕生金翅鳥欲食龍時，上鐵叉樹上，自投于海。彼若得卵生龍、胎生龍、濕生龍，皆能捉之。
設值化生龍者，鳥身卽死。 ^n5c

若比丘！化生金翅鳥欲食龍時，上鐵叉樹上，自投于海；然彼海水縱廣二十八萬里，搏水下至值卵種龍、胎種龍、濕種龍、化種龍，皆能捉之。
海水未合之頃，還上鐵叉樹上。 ^n5d

比丘當知：若使龍王身事佛者，是時金翅鳥不能食噉。所以然者，如來恆行四等之心，以是故鳥不能食龍。
云何為四等？如來恆行慈心，恆行悲心，恆行喜心，恆行護心。 ^n6

是謂比丘！如來恆有此四等心，有大筋力，有大勇猛，不可沮壞。以是之故，金翅之鳥不能食龍。 ^n7

是故，諸比丘！當行四等之心。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
