# 不放逸經

如是我聞：一時，佛住舍衛國祇樹給孤獨園。 ^n1

時波斯匿王獨靜思惟，作是念：頗有一法修、習、多修習，得現法願滿足，後世願滿足，現法、後世願滿足不？作是念已，往詣佛所，稽首佛足，退坐一面，白佛言：「世尊！我獨靜思惟、作是念：頗有一法修、習、多修習，得現法願滿足，得後世願滿足，現法、後世願滿足不？」 ^n2

佛告波斯匿王：「如是，大王！如是，大王！有一法，修、習、多修習，得現法願滿足，得後世願滿足，得現法後世願滿足，謂不放逸善法。不放逸善法，修、習、多修習，得現法願滿足，得後世願滿足，得現法、後世願滿足。 ^n3

大王！譬如世間所作麤業，彼一切皆依於地而得建立。 ^n4

不放逸善法亦復如是，修、習、多修習，得現法願滿足，得後世願滿足，得現法、後法願滿足。 ^n5

如力，如是種子、根、堅、陸、水、足行、師子、舍宅，亦如是說。 ^n6

是故大王！當住不放逸，當依不放逸！住不放逸、依不放逸已、夫人當作是念：大王住不放逸，依不放逸，我今亦當如是住不放逸，依不放逸。 ^n7

如是夫人，如是大臣、太子、猛將，亦如是。 ^n8

國土人民應當念：大王住不放逸，依不放逸，夫人、太子、大臣、猛將住不放逸，依不放逸，我等亦應如是住不放逸，依不放逸。 ^n9

大王！若住不放逸、依不放逸者，則能自護夫人、婇女，亦能自保倉藏財寶，增長豐實。」 ^n10

爾時，世尊即說偈言：
稱譽不放逸，毀呰放逸者，帝釋不放逸，能主忉利天，稱譽不放逸，毀呰放逸者。不放逸具足，攝持於二義：一者現法利，二後世亦然。是名無間等，甚深智慧者。 ^n11

佛說此經已，波斯匿王聞佛所說，歡喜隨喜，作禮而去。^n12
