# 毛端經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「譬如池水，方五十由旬，深亦如是，其水盈滿。復有士夫以毛、以草、或以指爪，以渧彼水。諸比丘！於意云何？彼士夫水渧為多，池水為多？」 ^n2

比丘白佛：「彼士夫以毛、以草、或以指爪，所渧之水，少少不足言。池水甚多，百千萬倍不可為比。」 ^n3

「如是諸比丘！見諦者所斷眾苦，如彼池水，於未來世永不復生。」 ^n4

爾時，世尊說是法已，入室坐禪。 ^n5

時尊者舍利弗，於眾中坐，世尊入室去後，告諸比丘：「未曾所聞！世尊今日善說池譬。
所以者何？聖弟子具足見諦，得無間等果。若凡俗邪見，身見根本、身見集、身見生、身見起，謂憂慼、隱覆、慶吉、保惜，說我、說眾生、說奇特、矜舉：如是眾邪，悉皆除滅，斷除根本，如折多羅樹，於未來世更不復生。 ^n6

諸比丘！何等為見諦聖弟子斷上眾邪，於未來世永不復起？愚癡無聞凡夫，見色是我、異我，我在色、色在我；見受、想、行、識，是我、異我，我在識、識在我。 ^n7

云何見色是我？得地一切入處正受觀已，作是念：地即是我，我即是地，我及地唯一無二，不異不別。如是水、火、風、青、黃、赤、白，一切入處正受觀已，作是念：白即是我，我即是〔白〕，唯一無二，不異不別。如是於一切入處，一一計我，是名色即是我。 ^n8a

云何見色異我？若彼見受是我，見受是我已，見色是我所；或見想、行、識即是我，見色是我所，是名〔色異我〕。 ^n8b

云何見我中色？謂見受是我，色在我中；又見想、行、識即是我，色在我中，是名〔我中色〕。 ^n8c

云何見色中我？謂見受即是我，於色中住，入於色，周遍其四體；見想、行、識是我，於色中住，周遍其四體，是名色中我。 ^n8d

云何見受即是我？謂六受身：眼觸生受，耳、鼻、舌、身、意觸生受。此六受身，一一〔見是我〕，是名受即是我。 ^n9a

云何見受異我？謂見色是我，受是我所；謂想、行、識是我，受是我所，是名受異我。 ^n9b

云何見我中受？謂色是我，受在其中；想、行、識是我，受在其中，是謂〔我中受〕。 ^n9c

云何見受中我？謂色是我，於受中住，周遍其四體；想、行、識，是我，於受中住，周遍其四體，是名受中我。 ^n9d

云何見想即是我？謂六想身：眼觸生想，耳、鼻、舌、身、意觸生想。此六想身，一一見是我，是名想即是我。 ^n10a

云何見想異我？謂見色是我，想是我所；受、行、〔識〕是我，想是我所，是名想異我。 ^n10b

云何見我中想？謂色是我，想在中住；受、行、識是我，想在中住，是謂〔我中想〕。 ^n10c

云何見想中我？謂色是我，於想中住，周遍其四體；受、行、識是我，於想中住，周遍其四〔體〕，是名想中我。 ^n10d

云何見行是我？謂六思身：眼觸生思，耳、鼻、舌、身、意觸生思。於此六思身，一一見是我，是名行即是我。 ^n11a

云何見行異我？謂色是我，行是我所；受、想、識是我，行是我所，是名行異我。 ^n11b

云何見我中行？謂色是我，行在中住；受、〔想〕、識是我，行在中住，是謂我中行。 ^n11c

云何見行中我？謂色是我，於行中住，周遍其四體，謂受、想、識是我，於行中住，周遍其四體，是名行中我。 ^n11d

云何見識即是我？謂六識身：眼識，耳、鼻、舌、身、意識身。於此六識身，一一見是我，是名識即是我。 ^n12a

云何見識異我？見色是我，識是我所；見受、想、行是我，識是我所，是名識異我。 ^n12b

云何見我中識？謂色是我，識在中住；受、想、行是我，識在中住，是名我中識。 ^n12c

云何識中我？謂色是我，於識中住，周遍其四體；受、想、行是我，於識中住，周遍其四體，是名識中我。 ^n12d

如是聖弟子見四真諦，得無間等果，斷諸邪見，於未來世永不復起。所有諸色，若過去、若未來、若現在，若內、若外，若麤、若細，若好、若醜，若遠、若近，一向積聚，作如是觀：一切無常、一切苦、一切空、一切非我，不應愛樂、攝受、保持。 ^n13a

受、想、行、識，亦復如是，不應愛樂、攝受、保持。 ^n13b

如是觀，善繫心住，不愚於法。復觀精進，離諸懈怠，心得喜樂，身心猗息，寂靜捨住，具諸道品，修行滿足，永離諸惡，非不消煬，非不寂滅。滅而不起，減而不增，斷而〔不生〕，不取不著，自覺涅槃：我生已盡、梵行已立、所作已作、自知不受後有。」 ^n14

舍利弗說是法時，六十比丘不受諸漏，心得解脫。 ^n15

佛說此經已，諸比丘聞佛所說，歡喜奉行。^n16
