# 商主經

如是我聞：一時，佛住那羅聚落好衣菴羅園中。 ^n1

爾時，那羅聚落有商主外道出家，百二十歲，年耆根熟，為那羅聚落諸沙門、婆羅門、長者、居士尊重供養，如阿羅漢。 ^n2

彼商主外道出家，先有宗親一人命終生天，於彼天上，見商主外道出家已，作是念：我欲往教彼商主外道出家，詣世尊所修行梵行。恐其不隨我語，我今當往彼，以意論令問。即下那羅聚落，詣彼商主外道出家所，說偈而問：
云何惡知識，現善知識相？云何善知識，如己同一體？
何故求於斷，云何離熾然？ ^n3

若汝仙人！持此意論而問於彼，有能分明解說其義而答汝者，便可從彼出家修行梵行。」 ^n4

時商主外道出家，受天〔所教〕，持詣富蘭那迦葉所，以此意論偈，問富蘭那迦葉。彼富蘭那迦葉尚自不解，況復能答？ ^n5

彼時商主外道出家，復至末迦梨瞿舍利子所、刪闍耶毗羅坁子所、阿耆多枳舍欽婆羅所、迦羅拘陀迦栴延所、尼乾陀若提子所，皆以此意論偈而問，悉不能答。時商主外道出家作是念：我以此意論，問諸出家師，悉不能答，我今復欲求出家為？我今自有財寶，不如還家，服習五欲。 ^n6

復作是念：我今可往詣沙門瞿曇，然彼耆舊諸師：沙門、婆羅門，富蘭那迦葉等悉不能答，而沙門瞿曇年少出家，詎復能了然！我聞先宿所說：「莫輕新學年少出家。」或有沙門年少出家，有大德力，今且當詣沙門瞿曇。詣已，以彼意論心念而問，如偈所說。 ^n7

爾時，世尊知彼商主心之所念，即說偈言：
云何惡知識，現善友相者？內心實恥厭，口說我同心，
造事不樂同，故知非善友。口說恩愛語，心不實相應，
所作而不同，慧者應覺知。是名惡知識，現善知識相，
與己同一體。云何善知識，與己同體者？非彼善知識，
放逸而不制，沮壞懷疑惑，伺求其端緒。安於善知識，
如子臥父懷，不為傍人問，當知善知識。何故求於斷？
生歡喜之處，清涼稱讚歎，修習福利果，清涼永息滅，
是故求於斷。云何離熾然？寂靜止息味，知彼遠離味，
遠離熾然惡，飲以法喜味，寂滅離欲火，是名離熾然。 ^n8

爾時，商主外道出家作是念：沙門瞿曇知我心念，而白佛言：「我今得入沙門瞿曇正法律中，修行梵行，出家受具足，成比丘分不？」 ^n9

佛告商主外道出家：「汝今可得於正法律，修行梵行，出家、受具足，成比丘分。」 ^n10

如是出家已，思惟乃至心善解脫，得阿羅漢。^n11
