# 老死經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「當覺知老死，覺知老死集、老死滅、老死滅道跡；如是乃至當覺知行、行集、行滅、行滅道跡。 ^n2

云何當覺知老死？覺知緣生故有老死，如是老死覺知。 ^n3

云何老死集〔覺知〕？生集是老死集，如是老死集覺知。 ^n4

云何老死滅覺知？謂生滅是老死滅，如是老死滅覺知。 ^n5

云何老死滅道跡覺知？謂八聖道是老死滅道跡，如是老死滅道跡覺知。 ^n6

乃至云何行覺知？謂三行：身行、口行、意行，如是行覺知。 ^n7

云何行集覺知？謂無明集是行集，如是行集覺知。 ^n8

云何行滅覺知？無明滅是行滅，如是行滅覺知。 ^n9

云何行滅道跡覺知？謂八聖道是行滅道跡，如是行滅道跡覺知。」 ^n10

佛說是經已，諸比丘聞佛所說，歡喜奉行。^n11
