# 乞食經

如是我聞：一時，佛住娑羅婆羅門聚落。 ^n1

爾時，世尊晨朝著衣持缽，入婆羅聚落乞食。 ^n2

時魔波旬作是念：今沙門瞿曇，晨朝著衣持缽，入婆羅聚落乞食。我今當往，先入其舍，語諸信心婆羅門長者，令沙門瞿曇空缽而出。 ^n3

時魔波旬隨逐佛後，作是唱言：「沙門！沙門！都不得食耶？」 ^n4

爾時，世尊作是念：惡魔波旬欲作嬈亂。即說偈言：
汝新於如來，獲得無量罪，汝謂呼如來，受諸苦惱耶？ ^n5

時魔波旬作是言：「瞿曇更入聚落，當令得食。」 ^n6

爾時，世尊而說偈言：
正使無所有，安樂而自活，如彼光音天，常以欣悅食。正使無所有，安樂而自活，常以欣悅食，不依於有身。 ^n7

時魔波旬作是念：沙門瞿曇已知我心。內懷憂慼，即沒不現。^n8
