# 拘絺羅經

如是我聞：一時，佛住王舍城迦蘭陀竹園。 ^n1

時尊者舍利弗、尊者摩訶拘絺羅，俱在耆闍崛山。 ^n2

尊者摩訶拘絺羅晡時從禪覺，詣尊者舍利弗所，共相問訊已，退坐一面，語舍利弗言：「欲有所問，寧有閑暇見答〔與不〕？」 ^n3

尊者舍利弗語摩訶拘絺羅：「隨仁所問，知者當答。」 ^n4

尊者摩訶拘絺羅問尊者舍利弗言：「云何尊者舍利弗！眼繫色耶？色繫眼耶？耳、聲，鼻、香，舌、味，身、觸，意、法；意繫法耶？法繫意耶？」 ^n5

尊者舍利弗答尊者摩訶拘絺羅言：「非眼繫色，非色繫眼，乃至非意繫法，非法繫意。尊者摩訶拘絺羅！於其中間，若彼欲貪，是其繫也。 ^n6

尊者摩訶拘絺羅！譬如二牛，一黑、一白，共一軛鞅縛繫。人問言：為黑牛繫白牛？為白牛繫黑牛？為等問不？」 ^n7

答言：「不也，尊者舍利弗！非黑牛繫白牛，亦非白牛繫黑牛；然於中間若軛、若繫鞅者，是彼繫縛。」 ^n8

「如是尊者摩訶拘絺羅！非眼繫色，非色繫眼，乃至非意繫法，非法繫意；中間欲貪，是其繫也。 ^n9

尊者摩訶拘絺羅！若眼繫色，若色繫眼，乃至若意繫法，若法繫意，世尊不教人建立梵行，得盡苦邊。以非眼繫色，非色繫眼，乃至非意繫法，非法繫意故，世尊教人建立梵行，得盡苦邊。 ^n10

尊者摩訶拘絺羅！世尊眼見色若好、若惡，不起欲貪；其餘眾生，眼若見色若好、若惡，則起欲貪。是故世尊說當斷欲貪，則心解脫。 ^n11a

乃至意、法，亦復如是。」
（12 ）時二正士展轉隨喜，各還本處。^n11

## 拘絺羅經 ^s251b
如是我聞：一時，佛住王舍城迦蘭陀竹園。 ^n1

爾時，尊者舍利弗、尊者摩訶拘絺羅，俱在耆闍崛山中。 ^n2

尊者摩訶拘絺羅晡時從禪覺，詣尊者舍利弗所，共相問訊已，退坐一面，語尊者舍利弗：「欲有所問，寧有閑暇見答與不？」 ^n3

舍利弗言：「隨仁所問，知者當答。」 ^n4

尊者摩訶拘絺羅問尊者舍利弗言：「謂無明者，云何為無明？」 ^n5

尊者舍利弗言：「所謂無知，無知者是為無明。云何無知？ ^n6

謂眼無常不如實知，是名無知，眼生滅法不如實知，是名無知。 ^n7a

耳、鼻、舌、身、意，亦復如是。 ^n7b

如是尊者摩訶拘絺羅！於此六觸入處如實不知、不見、不無間等，愚癡、無明、大冥，是名無明。」 ^n8

尊者摩訶拘絺羅又問：「尊者舍利弗！所謂明者，云何為明？」 ^n9

舍利弗言：「所謂為知，知者是明。為何所知？ ^n10

謂眼無常，眼無常如實知；眼生滅法，眼生滅法如實知。 ^n11a

耳、鼻、舌、身、意，亦復如是。 ^n11b

尊者摩訶拘絺羅！於此六觸入處如實知、見、明、覺、悟、慧、無間等，是名為明。」 ^n12

時二正士各聞所說，展轉隨喜，各還其所。^n13
