# 一五三

聞如是： ^n1

一時，佛在舍衛國祇樹給孤獨園。 ^n2

爾時，釋提桓因至世尊所，到已，頭面禮足，在一面住，白世尊曰：「云何比丘斷於愛欲，心得解脫，乃至究竟安隱之處，無有諸患，天、人所敬？」 ^n3

爾時，世尊告釋提桓因曰：「於是，拘翼！若是比丘聞此空法解無所有，則得解了一切諸法，如實知之。身所覺知苦樂之法，若不苦不樂之法，卽於此身觀悉無常，皆歸於空，彼已觀此不苦不樂之變，亦不起想，以無有想，則無恐怖；以無恐怖，則般涅槃：生死已盡，梵行已立，所作已辦，更不復受有，如實知之。
是謂，釋提桓因！比丘斷於愛欲，心得解脫，乃至究竟安隱之處，無有災患，天、人所敬。」 ^n4

爾時，釋提桓因禮世尊足已，繞三匝而退。 ^n5

當於爾時，尊者大目犍連去世尊不遠結跏趺坐，正身正意，繫念在前。 ^n6

爾時，尊者大目犍連便作是念：向者，帝釋得道跡而問事耶？為不得道跡而問義耶？我今當試之。 ^n7

爾時，尊者大目犍連卽以神足，如人屈伸臂頃，便至三十三天。 ^n8

爾時，釋提桓因遙見大目犍連遠來，卽起奉迎，並作是語：「善來，尊者大目犍連！尊自不至此，亦大久矣！願欲與尊論說法義，願在此處坐。」 ^n9

是時，目犍連問釋提桓因曰：「世尊與汝說斷愛欲之法，我欲聞之，今正是時，可與我說之。」 ^n10

釋提桓因白言：「我今諸天事猥多，或自有事，或復有諸天事，我所聞者卽時而忘。昔者，目連！與諸阿須倫共鬥，當鬥之日，諸天得勝，阿須倫退。爾時，我身躬往自戰，尋復領諸天還上天宮，坐最勝講堂。因鬥勝故，故名為最勝講堂。階巷成行，陌陌相值，一一階頭，七百樓閣，一一樓閣上，各七玉女，一一玉女，各有七使人。願尊目連在彼觀看。」 ^n11

爾時，釋提桓因及毗沙門天王在尊者目連後，往至最勝講堂所。是時，釋提桓因及毗沙門天王，白大目犍連曰：「此是最勝講堂，悉可遊看。」 ^n12

目犍連曰：「天王！此處極為微妙，皆由前身所作福祐故，致此自然寶堂，猶如人間小有樂處，各自慶賀，如天宮無異，皆由前身作福所致。」 ^n13

爾時，釋提桓因左右玉女，各各馳走，莫知所如，猶如人間有所禁忌，皆懷慚愧。是時，釋提桓因所將玉女亦復如是，遙見大目犍連來，各各馳走，莫知所湊。 ^n14

時，大目犍連便作是念：此釋提桓因意甚放逸，我今宜可使懷恐怖。是時，尊者大目犍連即以右腳指案地，彼宮殿六變震動。 ^n15

是時，釋提桓因及毗沙門天王皆懷恐怖，衣毛皆豎，而作是念：此大目犍連有大神足，乃能使此宮殿六返震動，甚奇！甚特！未曾有是！ ^n16

是時，大目犍連便作是念：今此釋身以懷恐怖，我今宜可問其深義。云何拘翼？如來所說除愛欲經者，今正是時，唯願與我等說！」 ^n17

釋提桓因報言：「目連！我前至世尊所，頭面禮足，在一面住。是時，我卽白世尊曰：『云何比丘斷於愛欲，心得解脫，乃至究竟至無為處，無有患苦，天、人所敬？』
爾時，世尊便告我言：『於是，拘翼！諸比丘聞法已，都無所著，亦不著色，盡解一切諸法，了無所有。以知一切諸法已，若苦、若樂、若不苦不樂，觀了無常，滅盡無餘，亦無斷壞。彼以觀此，已都無所著，已不起世間想，復無恐怖；以無恐怖，便般涅槃：生死已盡，梵行已立，所作已辦，更不復受有，如實知之。是謂，釋提桓因！比丘斷欲，心得解脫，乃至究竟無為之處，無有患苦，天、人所敬。』
爾時，我聞此語已，便禮世尊足，遶三匝，卽退而去，還歸天上。」 ^n18

是時，尊者大目犍連以深法之語，向釋提桓因及向毗沙門具分別之。 ^n19

爾時，目犍連具說法已，猶如士夫屈伸臂頃，從三十三天沒不現，便來至舍衛城祇樹給孤獨園，至世尊所，頭面禮足，在一面坐。 ^n20

爾時，目犍連卽於座上白世尊曰：「如來前與釋提桓因說除欲之法，唯願世尊當與我說之！」 ^n21

爾時，世尊告目犍連曰：「汝當知之，釋提桓因來至我所，頭面禮足，在一面立。
爾時，釋提桓因問我此義：『云何世尊！比丘斷愛欲，心得解脫？』爾時，我告釋提桓因曰：『拘翼！若有比丘解知一切諸法空無所有，亦無所著，盡解一切諸法了無所有，以知一切諸法無常，滅盡無餘，亦無斷壞。彼已觀此，已都無所著，已不起世間想，復無恐怖；已無恐怖，便般涅槃：生死已盡，梵行已立，所作已辦，更不復受有，如實知之。是謂，釋提桓因！比丘斷欲，心得解脫。』
爾時，釋提桓因卽從座起，頭面禮我足，便退而去，還歸天上。」 ^n22

爾時，大目犍連聞佛所說，歡喜奉行！^n23
