# 王頂經

如是我聞：一時，佛住瞻婆國揭伽池側。 ^n1

時有王頂聚落主，來詣佛所，稽首佛足，退坐一面。 ^n2

爾時，世尊告王頂聚落主：「今者眾生，依於二邊。何等為二？一者、樂著卑下田舍常人，凡夫五欲；二者、自苦方便不正，非義饒益。 ^n3

聚落主！有三種樂受欲樂卑下田舍常人凡夫，有三種自苦方便不正非義饒益。 ^n4

聚落主！何等為三種卑下田舍常人凡夫樂受欲樂？有受欲者，非法濫取，不以安樂自供，不供養父母，給足兄弟、妻子、奴婢、眷屬、朋友、知識，亦不隨時供養沙門、婆羅門，仰求勝處安樂果報，未來生天，是名世間第一受欲。 ^n5a

復次，聚落主！受欲樂者，以法、非法濫取財物，以樂自供，供養父母，給足兄弟、妻子、奴婢、眷屬、朋友、知識，而不隨時供養沙門、婆羅門，仰求勝處安樂果報，未來生天，是名第二受欲樂者。 ^n5b

復次，聚落主！有受欲樂者，以法求財，不以濫取。以樂自供，供養父母、給足兄弟、妻子、奴婢、眷屬、知識、隨時供養沙門、婆羅門，仰求勝處安樂果報，未來生天，是名第三受欲樂者。 ^n5c

聚落主！我不一向說受欲平等；我說受欲者其人卑下，我說受欲者是其中人，我說受欲者是其勝人。 ^n6

何等為卑下受欲者？謂非法濫取，乃至不仰求勝處安樂果報，未來生天，是名我說卑下者受欲。 ^n7a

何等為中人受欲？謂受欲者，以法、非法而求財物，乃至不求未來生天，是名我說第二中人受欲。 ^n7b

何等為我說勝人受欲？謂彼以法求財，乃至未來生天，是名我說第三勝人受欲。 ^n7c

何等為三種自苦方便，是苦非法不正，非義饒益？有一自苦〔方便〕枯槁活，初始犯戒、污戒，彼修種種苦行，精勤方便住處住。彼不能現法得離熾然、過人法、勝妙知見，安樂住。聚落主！是名第一自苦方便枯槁活。 ^n8a

復次，自苦方便枯槁活，始不犯戒、污戒，而修種種苦行，亦不由此現法得離熾然、過人法、勝妙知見，安樂住，是名第二自苦方便枯槁活。 ^n8b

復次，自苦方便枯槁活，不初始犯戒、污戒，然修種種苦行方便，亦不能現法離熾然、得過人法、勝妙知見，安樂住，是名第三自苦方便枯槁活。 ^n8c

聚落主！我不說一切自苦方便枯槁活，悉等。我說有自苦方便是卑劣人、有說自苦方便是中人、有說自苦方便是勝人。 ^n9

何等自苦方便卑劣人？若彼自苦方便，初始犯戒、污戒，乃至不得勝妙知見、安樂住，是名我說自苦方便卑劣人。 ^n10a

何等為自苦方便中人？若彼自苦方便，不初始犯戒、污戒，乃至不得勝妙知見，安樂住，是名我說自苦方便中間人。 ^n10b

何等為自苦方便勝人？若彼自苦方便枯槁活，不初始犯戒、污戒，乃至不得勝妙知見，安樂住，是名我說自苦方便勝人。 ^n10c

聚落主！是名三種自苦方便，是苦非法不正，非義饒益。 ^n11

聚落主！有道有跡，不向三種受欲隨順方便，卑下田舍常人凡夫；不向三種自苦方便，是苦非法不正非義饒益。 ^n12

聚落主！何等為道？何等為跡？不向三種受欲、三種自苦方便？ ^n13

聚落主！為欲貪障閡故，或欲自害，或欲害他，或欲俱害，現法、後世得斯罪報，心法憂苦；瞋恚、癡所障，或欲自害，或欲害他，或欲俱害，現法、後世得斯罪報，心法憂苦。 ^n14a

若離貪障，不欲方便自害、害他、自他俱害，不現法、後世受此罪報，彼心心法常受喜樂；如是離瞋恚、愚癡障閡，不欲自害，不欲害他、自他俱害，不現法、後世受斯罪報，彼心心法常受安樂。 ^n14b

於現法中，遠離熾然，不待時節、親近涅槃、即此身現、緣自覺知。聚落主！如此現法永離熾然，不待時節，親近涅槃，即此現身，緣自覺知者，為八聖道，正見乃至正定。」 ^n15

當其世尊說是法時，王頂聚落主遠塵、離垢，得法眼淨。時王頂聚落主，見法、得法、知法、深入於法、度疑、不由於他、於正法律得無所畏；即從坐起，整衣服，合掌白佛：「我今已度，世尊！歸佛、歸法、歸比丘僧。從今盡壽為優婆塞。」 ^n16

時〔王頂聚落主〕聞佛所說，歡喜隨喜，作禮而去。^n17
